Pertumbuhan Industri Berkaitan Kematian Di Jepun

Bagi
yang pernah menonton Ghost in the Shell – Solid State Society, pasti sedia
maklum isu warga emas menjadi tumpuan utama plot filem anime sains fiksyen
berkenaan. Tetapi walaupun sistem yang ditampilkan untuk membantu masalah warga
emas di sana bersifat fiksyen, ia bukan satu jenaka. Isu ini bukan saja
mencetuskan dilema dalam kalangan rakyat Jepun tetapi turut membantu industri
berkaitan kematian tumbuh subur bak cendawan tumbuh selepas hujan.

Jepun
merupakan rumah kepada populasi warga emas yang paling cepat berumur di dunia.
Lebih suku daripada populasi rakyat negara itu berusia 65 tahun ke atas dan
angka tersebut dijangka meningkat kepada 40% pada tahun 2050. Dan salah satu
isu yang membelenggu warga emas Jepun ialah mati seorang diri di rumah tanpa
pengetahuan ahli keluarga dan jiran. Walaupun Tokyo tidak merekodkan angka
rasmi berkenaan isu ini, pusat pemikir Institut Penyelidikan NLI menganggarkan
30,000 penduduk mati seorang diri di seluruh negara setiap tahun.

Dengan
angka kematian ini semakin bertambah, maka tidak mengejutkan jika anda
mengetahui kewujudan firma-firma yang membersihkan rumah individu yang mati
keseorangan ini. Selain mereka, syarikat-syarikat insurans juga mula menjual
polisi-polisi terhadap tuan rumah jika penyewa-penyewa mereka mati di hartanah
milik mereka. Polisi ini meliputi kos pembersihan rumah dan pampasan untuk
kehilangan sewa. Ada juga turut memasukkan pelan penyucian semula rumah selepas
urusan pembersihan rumah selesai.

Tetapi
bagi seorang pemilik apartmen di Kawasaki, satu kawasan di selatan Tokyo, dia
tidak mempunyai insurans untuk perkara berkenaan. Jadi, dia perlu mengeluarkan
kos $2,250 sebagai bayaran khidmat firma pembersihan Next untuk membersihkan
dan menjadikan apartmennya itu sesuai untuk disewa. Pemilik itu berbuat
demikian selepas mendapat tahu apa yang berlaku ke atas salah seorang
penyewanya Hiroaki. Hiroaki ialah seorang warga emas berusia 54 tahun dan gagal
melunaskan bayaran sewa selama beberapa bulan. Justeru, syarikat pengurusan
hartanah merasa pelik mengapa perkara ini berlaku lalu menghantar seorang wakil
untuk menyiasat.

Bila
wakil syarikat berkenaan membuka pintu, alangkah terkejutnya dia bila melihat
Hiroaki terbaring kaku di atas tilam futonnya. Hasil siasatan pihak berkuasa
mendapati penyewa itu sudah mati selama empat bulan dengan badan, tilam dan
lantai rumah berada dalam keadaan kering. Ya, lalat dan larva memang melambak
dalam apartmen itu tetapi baunya tidaklah mencetuskan rasa tidak selesa jiran
tetangga atau sebuah kedai yang berada di bawah. Selepas mayat dialihkan,
pasukan pembersihan Next tiba diketuai Akira Fujita dengan sebuah lori kosong
dan alat pelindung seluruh badan.

Benda pertama yang perlu dialihkan ialah tilam futon yang dipenuhi dengan sisa berwarna coklat dan ulat yang juga punca utama bau busuk dalam apartmen itu. Selepas ia dialihkan dan disimpan dalam satu beg plastik vakum, ia kemudian dibawa keluar ke lori. Krew Fujita bekerja dengan tekun tanpa melakukan apa-apa yang menjengkelkan seperti mengumpat si mati atau rasa tidak selesa dengan bau apartmen kerana yang penting pada akhirnya, apartmen tersebut kembali bersih.

Apartmen yang berkeluasan 200 kaki itu dipenuhi dengan pelbagai tanda hidup secara bersendirian seperti botol-botol minuman ringan, tin-tin minuman keras, puntung rokok dan suratkhabar lama. Kesemuanya dimasukkan dalam beg-beg plastik yang disediakan sebelum diangkat keluar. Selain itu, mereka juga terpaksa membersihkan bilik air, dapur dan pintu dengan menggunakan cecair pembersih industri yang kuat. Selepas semua itu selesai, fokus dialihkan pula kepada pembuangan kertas dinding dan penentuan berapa banyak jubin lantai yang harus dialihkan.

Kisah Hiroaki ialah kisah yang biasa melanda mana-mana warga emas yang hidup bersendirian di Jepun. Semasa hayatnya, dia bekerja sebagai jurutera sistem selama 20 tahun dan pernah bekerja dengan syarikat-syarikat besar seperti Nissan dan Fujitsu. Tetapi disebabkan dia hanya bekerja secara kontrak, Hiroaki tidak pernah mendapat faedah pekerjaan dan memerlukan bantuan kebajikan untuk menambah pendapatan rendahnya.

Dan laporan sebegini bukan asing dalam kalangan media Jepun kerana ia sentiasa dilaporkan saban hari. Kebiasaannya, mereka yang mati bersendirian ini ialah lelaki warga emas dan kematian mereka hanya diketahui beberapa bulan apabila peti surat mereka penuh atau bau busuk keluar dari kediaman mereka. Tetapi ada juga kes individu yang berusia 40-an mati bersendirian di kediaman mereka.

Fenomena ini muncul akibat perubahan struktur keluarga Jepun dan soal pertambahan bilangan warga emas dalam masyarakat Jepun itu sendiri. Dahulu, sudah menjadi lumrah melihat isi rumah dipenuhi ahli-ahli keluarga dari tiga generasi. Tetapi kini, semakin ramai yang memilih hidup membujang dan jika ada yang berkahwin pun memilih tidak mempunyai ramai anak.

Menurut penyelidik Masaki Ichinose dari Universiti Tokyo, keruntuhan konsep kekeluargaan di Jepun mengakibatkan bilangan individu yang hidup bersendirian semakin tambah. Dan prospek mereka untuk mati bersendirian juga semakin bertambah terutama membabitkan lelaki warga emas.

Menurut
Ichinose, lelaki warga emas mudah terdedah kepada prospek ini kerana sikap
sombong dan enggan meminta bantuan orang lain. Bila mereka bersara dari
pekerjaan mereka, mereka kehilangan sokongan satu-satunya komuniti yang mereka
kenali. Tambah penulis Kumiko Kanno, jika mereka memilih hidup membujang atau
menjadi duda akibat kematian isteri atau perceraian, prospek mereka hidup
bersendirian juga semakin bertambah. Menurut Kanno, semua hubungan yang dibina
ada kaitan dengan pekerjaan mereka. Jadi, agak sukar bagi mereka untuk cuba
membina hubungan dengan komuniti tempatan lebih-lebih lagi jika mereka hidup
bersendirian.

Untuk mengelak masalah ini daripada menjadi serius, sesetengah kerajaan tempatan mula melaksanakan khidmat memeriksa individu yang hidup bersendirian dan menggalakkan jiran tetangga saling mengambil berat antara satu sama lain. Tetapi untuk menyelesaikan isu ini secara holistik, penyelesaiannya bersifat berbeza-beza. Bagi Ichinose, penawar bagi masalah ini ialah mengukuhkan semula institusi kekeluargaan Jepun termasuk menggalakkan warga Jepun berkahwin dan mempunyai ramai anak.

Sementara Kanno pula melihat perubahan gaya hidup perlu dilakukan termasuk mengintegrasikan golongan warga emas yang bersara ini dengan komuniti tempatan. Menurutnya, sesetengah daripada mereka masih mengamalkan gaya hidup sama sebelum mereka bersara dan ini membuatkan mereka tidak tertarik membina jaringan hubungan sosial baru.

Selain
industri pembersihan rumah pasca-kematian, industri kematian membabitkan rumah
pengebumian juga rancak tumbuh tatkala industri lain mengalami kemerosotan.
Salah satu syarikat yang menikmati keuntungan ini ialah Tear Corp, sebuah
syarikat yang menguruskan rangkaian rumah pengebumian di Jepun dan dikenali
kerana mempunyai senarai harga yang munasabah dan telus yang diiklankan dalam
talian. Sejak ia disenaraikan di Bursa Saham Tokyo pada tahun 2014, harga saham
syarikat tersebut sudah bertambah sebanyak dua kali ganda.

Contoh jika anda mahukan keranda kayu biasa dan khidmat perkabungan membabitkan ahli keluarga dan rakan-rakan? Tear hanya mengenakan kos 300,000 yen (RM 11, 000) termasuk dokumen kerajaan, ais kering dan penyediaan abu mayat. Jika mahukan sesuatu yang lebih selesa dan mewah, kosnya hanya sejuta yen (RM 37, 000) dan ia masih lagi murah jika dibandingkan harga purata 1.4 juta yen (RM 51, 000).

Bagi yang melanggan khidmat mereka lebih awal, Tear akan memberi diskaun sebanyak 10%. Kesedaran berkenaan kos pengebumian ini timbul apabila pengasas syarikat itu Norihisa Tomiyasu bergaduh besar dengan majikannya berkenaan tindakannya mengenakan kos pengebumian yang mahal kepada pelanggan.

Menurut beliau, kos tersebut boleh dipotong bagi meringankan beban pengguna dan pada masa sama, masih membantu rumah-rumah pengebumian meraih keuntungan. Tambahnya, perkhidmatan sebegini juga merupakan satu cara bagi mereka membantu keluarga-keluarga yang kehilangan orang tersayang untuk pulih dan meneruskan kehidupan tanpa rasa bersalah.

Isu kos pengebumian yang mahal bukan sesuatu yang baru di Jepun. Data dari Pusat Hal Ehwal Pengguna Kebangsaan mendedahkan pertambahan kes aduan kos pengebumian dari 83 kes pada 1996 kepada 724 kes pada tahun 2015. Antara punca pertambahan ini berlaku ialah bil yang dikeluarkan rumah pengebumian terlalu mahal dan pengenaan caj tersembunyi yang tidak diketahui pelanggan.

Perlu diingat, Jepun mempunyai kos pengebumian paling mahal di dunia dengan kos pengebumian biasa saja memakan kos tiga juta yen. Dan selalunya yang menjadi punca pertambahan bilangan kos pengebumian ialah caj yang dikenakan kuil-kuil Buddha untuk upacara pengebumian. Caj untuk meletakkan nama selepas mati si mati saja dikenakan kos 400,000 yen (RM 15, 000).

Salah seorang yang pernah terkena ialah seorang wanita yang hanya mahu dikenali sebagai Yuki. Semasa hendak menguruskan pengebumian neneknya, dia hanya mahukan satu upacara ringkas dan hanya dihadiri ahli keluarga sahaja. Tetapi pada hari pengebumian, Yuki terkejut beruk kerana ia diadakan di sebuah dewan yang besar dan lima/enam sami dikumpulkan untuk membaca mentera.

Dan apabila selesai sahaja urusan pengebumian, bil yang dikenakan sebanyak lima juta yen (RM184, 000)! Dia menganggap kos yang dikenakan melampau tetapi dia malu untuk membangkitkan soal itu dengan pihak rumah pengebumian. Perkara ini juga mendorong Tomiyasu mengarahkan senarai harga pakej pengebumian diiklankan secara dalam talian bukan saja menunjukkan mereka telus tetapi juga mengelakkan pengguna tertipu dengan pengurusan rumah-rumah pengebumian yang tidak bertanggungjawab. Yang penting menurut beliau ialah pengguna perlu mempertahankan hak mereka tanpa perlu merasa malu walaupun dalam soal pengebumian orang tersayang.

Ada
sesetengah rumah pengebumian menjadi lebih kreatif dengan mengadakan upacara
pengebumian melalui kaedah pandu lalu. Di rumah pengebumian Ueda yang
dikendalikan oleh Masao Ogiwara, ahli keluarga si mati boleh melihat upacara
pengebumian menerusi monitor yang disediakan dalam kereta. Sementara mana-mana
individu yang mahu memberi penghormatan terakhir boleh melakukan perkara sama
dari kenderaan mereka dan tanpa perlu menyalin pakaian. Keadaan ini amat
membantu individu yang bekerja untuk memberi penghormatan terakhir tanpa perlu
meninggalkan pekerjaan harian mereka.

Ada juga yang mahukan ahli keluarga ingin tahu hajat mereka dan ini direalisasikan menerusi pakej surat cinta dari langit. Sebelum mereka meninggal dunia, syarikat-syarikat pengebumian membantu merakam video mereka dalam bentuk DVD sebelum dihantar kepada keluarga pasca-kematian. Di sini, ahli keluarga dapat melihat mereka kali terakhir menerusi rakaman video dan lawatan kenangan secara digital.

Sementara sebuah syarikat bernama Ishinokoe (Suara Batu/Voice of the Stone) pula menghasilkan kod QR yang diletakkan pada batu nisan. Jika ahli keluarga mengimbas kod tersebut melalui aplikasi pengimbas kod dalam telefon pintar mereka, mereka dapat mengakses pelbagai jenis gambar dan memorabilia si mati yang dihubungkan dari sebuah laman sesawang dalam talian kepada kubur berkenaan.

Disebabkan bilangan populasi semakin berkurangan terutama di luar bandar, ini mencabar kuil-kuil Buddha untuk merekrut sami-sami. Dan jika trend sebegini berterusan, 75,000 kuil Buddha dijangka hilang menjelang tahun 2040. Ini mendorong sesetengah syarikat lebih kreatif termasuk menghasilkan robot-robot yang membaca mentera sutra Buddha.

Amazon Jepun pula lebih berani dengan menawarkan khidmat sewaan sami secara dalam talian dengan hanya satu klik di hujung jari. Manakala Yahoo Ending pula menjual pakej perkabungan terdiri daripada penghapusan akaun-akaun internet, pemberitahuan kematian, ucapan selamat tinggal dan membina laman sesawang khas memorial yang dipenuhi dengan gambar-gambar dan video-video si mati.

Pengebumian
eksotik sebegini mungkin nampak janggal satu masa dahulu. Tetapi di Jepun,
pilihan-pilihan ini juga membantu rumah-rumah pengebumian sentiasa di hadapan
berbanding pesaing-pesaing mereka. Dan melalui pelbagai inovasi ini, ia juga
sebenarnya membantu industri berkaitan kematian beradaptasi dengan dunia serba
digital dan pada masa sama, membantu warga Jepun dari tidak lagi dibebankan
dengan kos pengebumian yang terlalu mahal dan rutin pengebumian yang
merenyahkan.

SUMBER

1.
Fifield, Anna. (2018). Japan’s lonely deaths: A growing industry is now devoted
to cleaning up after Japanese people dying alone. The Independent. https://www.independent.co.uk/news/long_reads/lonely-deaths-japan-die-alone-clean-apartments-japanese-industry-next-homes-clear-a8182861.html

2.
McNeill, David. (2017). The business of death: Profiting from loss in Japan.
The Irish Times. https://www.irishtimes.com/business/innovation/the-business-of-death-profiting-from-loss-in-japan-1.3198203


Beruang Yang Berpangkat Koperal Dalam Pasukan Tentera Poland

Kita mungkin dah biasa melihat haiwan terlibat dalam peper4ngan selama ribuan tahun lamanya, kuda contohnya mungkin seekor haiwan yang paling sinonim untuk membawa para pahlawan dari pelbagai tamadun dalam melakar sejarah dunia.

Tetapi, pernahkah anda mendengar atau melihat seekor beruang menyertai pasukan t3ntera? Tetapi bukan untuk ditunggang seperti kuda, bahkan beruang ini menggunakan derianya sendiri untuk turut sama membantu askar di barisan hadapan.

Dan ini bukanlah kisah purba yang terlalu banyak elemen mitologi, kisah beruang in berlaku pada zaman Per4ng Dunia Kedua ketika para pemimpin negara terlalu terdesak untuk membalas d3nd4m, melaksanakan penaklvkan, dan meluaskan sempadan.

Pada tahun 1942, setelah pencer0b0han oleh tenter4 Kesatuan Soviet terhadap Poland, sejumlah angkatan bersenj4ta Poland selepas itu mengiringi para pelarian Poland untuk bersama-sama menuju ke Tehran.

Di tengah perjalanan itu, mereka terserempak dengan seorang pemuda Iran yang menemui seekor anak beruang, ia ditemui dalam keadaan merengek tanpa henti akibat kehilangan ibunya, yang m4ti dit3mbak oleh pembvru.

Salah seorang pelarian, Irena Bokiewicz yang merupakan seorang gadis berusia lapan belas tahun ketika itu merasa sedih melihat keadaan anak beruang itu lalu meminta keizinan Leftenan Anatol Tarnowiecki agar dia dibenarkan untuk membawa anak beruang itu bersama-sama dalam rombongan pelarian. Irena dianggap sebagai manusia pertama yang memeluk beruang itu.

Leftenan Anatol mengizinkan permintaan Irena, beliau kemudian membeli anak beruang itu dengan membayar beberapa keping syiling, dan Irena telah mengambil masa selama tiga bulan untuk merawat dan menjaga anak beruang itu. Seiring masa berlalu, beruang itu membesar di kalangan anggota t3ntera Poland, dan mereka menamakannya dengan nama Wojtek, yang bermaksud “pejuang yang bahagia”.

T3ntera Poland mula mengambil alih tanggungjawab menjaga Wojtek dengan menyuapkan minuman susu kepadanya melalui botol vodka dan memberi ia makan buah-buahan, manisan dan madu. Mereka membesarkan Wotjek seolah-olah beruang itu dianggap sebagai anak mereka sendiri.

Bunyinya bagaikan tidak masuk akal, tetapi, akibat suasana p3rang dan dari kecil telah dikelilingi oleh manusia, Wojtek membesar dengan deria komunikasi serta pemahaman yang baik terhadap beberapa arahan dalam bahasa Poland, ia turut terikut-ikut tabiat dan perbuatan anggota t3ntera lain.

Dia pernah dilihat cuba menghisap rokok, meminum bir, bergusti dengan askar lain dalam perlawanan persahabatan, dan mengangkt tabik hormat. Adakalanya dia menghabiskan waktu malamnya dengan melepak bersama-sama askar lain mengelilingi sekitar api unggun sebelum masuk tidur bersama askar di khemah mereka pada waktu malam.

Lagi mengejutkan, beruang ini turut meniru cara manusia mandi dan pernah turut serta pernah bersama t3ntera Poland ketika melakukan ser4ngan terhadap mvsuh. Kebijakannya itu juga menyebabkan satu kejadian yang lucu berlaku, ketika Wojtek sedang mandi, seorang perisik mvsuh menyelinap masuk ke dalam kem. Perisik yang terserempak dengan seekor beruang yang berdiri setinggi 6 kaki di depannya, sudah tentulah akan terperanjat hingga menjerit ketakutan, yang menyebabkan dia akhirnya ditangkap.

Wojtek masih bersama-sama pasukan yang membesarkannya ketika mereka sedang bergerak melintasi Iraq, Syria, Palestin, dan Mesir. Pada tahun 1942, angkatan bersenj4ta Poland bergabung dengan T3ntera Inggeris untuk bertempvr dalam Kempen Itali.

Semasa bergerak ke Itali, tentera Poland mahu membawa Wojtek bersama mereka, namun, pegawai British menegaskan penyertaan orang yang bukan anggota dalam mana-mana pasukan t3ntera adalah tidak dibenarkan.

Askar-askar Poland itu nekad dan masih tidak mahu meninggalkan Wojtek di belakang mereka, akhirnya, mereka berjaya setelah secara rasminya menyerap beruang itu sebagai salah ‘seorang’ anggota tenter4 yang sah dalam barisan mereka.

Wojtek diberikan pangkat Prebet yang sah, buku panduan askarnya, dan nombor badannya. Wojtek secara rasminya telah menjadi anggota tentera Poland sekarang. Dikatakan, seorang pegawai British menyemak ulang senarai nama mereka yang terlibat dalam ekspedisi itu untuk memastikan semua orang dalam senarai itu berada di dalamnya.

Apabila pegawai itu memanggil nama “Wojtek Mis,” seekor beruang setinggi 6 kaki muncul dan beratur dengan berdisiplin di depan matanya untuk menaiki kapal. Pegawai Inggeris itu bingung, “Tapi ini bukan manusia!”  Jawapan askar Poland adalah, “Prebet Wojtek Mis (Wojtek Sang Beruang) lah yang menaikkan moral dan memberikan inspirasi semangat juang dalam kalangan tenta Poland.”

Semasa Pertempvran Monte Cassino di Itali, yang merupakan salah satu pertempvran terbesar sepanjang Per4ng Dunia Kedua, Wojtek membuktikan dirinya bukan sekadar haiwan peneman yang baik sahaja.

Wojtek pada mulanya ketakutan dengan bunyi temb4kan dan pengeb0man yang bingit. Namun, setelah memerhatikan rakan-rakannya men3mbak mvsuh manakala yang lain bergerak kesana kesini mengangkut muatan, Wojtek yang tanpa disuruh, telah pergi membantu mereka.

Dia membantu mengangkut peti amvnisi dari trak bekalan kepada rakan-rakannya di posisi artileri yang berterusan men3mbak kedudukan mvsuh. Di tengah-tengah hujan pelvru dan letvpan m0rtar, Wojtek mengangkat pelvru meri4m hanya dengan tangannya sahaja, yang secara logiknya ia masih terlalu berat untuk diangkut oleh empat orang anggota t3ntera bersama-sama.

Selepas pertempvran Monte Casino, Kor Pembekal Artileri ke-22 mengubah logo rasminya dengan meletakkan imej gambar Wojtek sedang mengangkut pelvru meri4m dengan tangannya. Wojtek dinaikkan pangkat sebagai Koperal, bahkan, Persatuan Poland-Scotland melantiknya sebagai anggota kehormat.

Wojtek juga terlibat dalam pertempvran pembebasan Ancona dan Bologna setelah Pertempvran Monte Cassino.

Selepas tamat Per4ng Dunia Kedua, pasukan itu telah dipindahkan ke Berwickshire, Scotland. Wojtek tinggal bersama mereka untuk selama beberapa tahun lagi sebelum Kor Pembekal Artileri ke-22 ditamatkan operasinya pada 15 November 1947.

Semenjak itu, bekas anggota-anggota pasukan itu pun berpecah dan memulakan kehidupan baru masing-masing. Sebuah rumah untuk Wojtek berteduh telah diatur di Zoo Edinburgh, di mana dia menghabiskan sisa-sisa kehidupannya.

Oleh kerana Wojtek sudah sekian lama menjadi bualan dan bahan berita, ramai penduduk tempatan sering mengunjunginya. Jika rakan-rakan lamanya dari T3ntera Poland datang melawatnya di zoo, dia akan berdiri tegak sambil melambaikan tangannya sebagai tanda mengenali bahasa Poland yang dituturkan rakannya.

Pada bulan Disember 1963, Wojtek meninggal dunia di Zoo Edinburg pada usia 21 tahun. Pelbagai saluran media melaporkan berita ini. Zoo Edinburg telah membina sebuah monumen tugu peringatan bagi mengenang sang beruang yang menjadi inspirasi, berani, dan setiakawan ini. Di Sikorski Institute di London juga terdapat tugu peringatan dan koleksi fotografi Wojtek semasa hayatnya.

Bayangkan, dari seekor anak beruang yang menggigil ketakutan setelah menjadi yatim piatu apabila ibunya dit3mbak m4ti oleh pembvru, dengan tidak semena-mena telah berjaya mengukir namanya sendiri dalam lipatan sejarah besar dunia.

“Setiap kali saya teringat tentang dia (Wojtek), saya sentiasa akan merasakan suatu rasa ketenangan atau kebahagiaan. Saya merasakan seolah-olah dia adalah adik saya sendiri.” kata Narebski (bekas t3ntera Poland) kepada BBC.

RUJUKAN:

Martin Vennard: Story of Poland’s ‘Soldi3r Bear’ Wojtek Turned Into Film. BBC News.


Prof Ahmad Ibrahim: Tokoh Perundangan Islam di Malaysia dan Singapura

Tidak ramai yang mengenali tokoh berjasa ini.

Tapi bagi kami pelajar jurusan undang-undang, nama beliau sangat dekat di hati.

Teringat ketika di awal pengajian dulu.

Walaupun kami menggunakan buku yang disediakan fakulti, tetapi buku Sistem Undang-Undang di Malaysia tulisan beliau dan Ahilemah Joned adalah rujukan wajib untuk subjek Sistem Perundangan di Malaysia.

Sama ada kami perlu membelinya, atau pinjam di perpustakaan, buku tersebut sangat penting kerana merangkumi aspek-aspek asas perundangan di Malaysia.

Nama ‘Ahmad Ibrahim’ sentiasa disebut-sebut dalam kelas kami sebagai tokoh undang-undang Islam tersohor di Malaysia.

Ini buatkan rasa ingin tahu saya meluap-luap.

Siapa sebenarnya Ahmad Ibrahim ni?

“Allahyarham Prof. Ahmad seorang yang peramah, lemah lembut, suka senyum dan berhemah tinggi. Oleh sebab dia cepat mesra dengan sesiapa sahaja, saya tidak merasa kekok atau serba kekurangan bila berbual dengannya, hingga saya terlupa buat seketika bahawa orang yang saya temui itu adalah bukan sebarang orang.” – Prof Salleh Buang

Nama sebenar beliau adalah Profesor Emeritus Tan Sri Ahmad bin Mohamed Ibrahim. Beliau lahir pada tahun 15 Mei 1916 di Singapura.

Keluarga beliau berlatar belakangkan pendidikan agama. Ayahnya sendiri adalah seorang doktor yang aktif dalam aktiviti sosial berkaitan umat Islam.

Pendidikan awal beliau:

Beliau dikatakan sangat bijak ketika dibangku sekolah.

Beliau sering mendapat tempat pertama di dalam kelas serta cemerlang bagi setiap subjek, sehinggakan pihak sekolah terpaksa menetapkan peraturan setiap pelajar hanya boleh menerima 3 anugerah sahaja setahun.

Ianya bagi mengelakkan beliau membolot kesemua anugerah akademik.

Beliau menamatkan pengajian di Institusi Raffles seawal umur 14 tahun. Dan kemudian beliau melanjutkan pengajian ke Kolej Raffles dan memperoleh Sarjana Muda Sastera.

Setelah tamat pengajian di Kolej Raffles, beliau berjaya melanjutkan pelajaran ke Kolej St. John’s, Cambridge melalui biasiswa Queen yang diterima beliau.

Dikatakan bahawa, beliau adalah Melayu pertama yang menerima biasiswa berprestij tersebut.

Antara pencapaian terbaik beliau adalah memperoleh Kepujian Kelas Pertama dalam Economic Tripos I, George Long Prize dalam bidang Undang-Undang Rom dan juga Kepujian Kelas Pertama dalam Law Tripos II.

Disamping segala pencapaian dan kepandaian beliau dalam bidang akademik tidaklah menjadikan beliau seorang yang bongkak dan membangga diri.

Malah beliau digambarkan sebagai seorang yang sentiasa merendah diri dan menghormati orang lain.

Beliau adalah seorang pendiam. Tidak suka berborak kosong. Beliau sentiasa dalam keadaan berwuduk. Daya ingatan dan pemikirannya sangat kuat walaupun berusia 80 an.

“Ahmad Ibrahim sentiasa di belakang tabir namun beliau banyak membentuk Singapura.”

– Habib Syed Hassan Al-Attas, Imam Masjid Ba’ Alawim, Singapura.

Setelah tamat pengajian di Univerisity Cambridge, beliau kembali semula ke Singapura.

Beliau memulakan karier sebagai Majistret pada tahun 1946 dan kemudian menjadi Hakim pada tahun 1947.

Pada tahun 1948 beliau menjadi pensyarah di Kolej Raffles sebelum menjadi peguambela pada tahun 1949 hingga tahun 1955.

Pada tahun 1950, berlaku satu rusuhan yang sangat besar yang meliputi Singapura, Tanah Melayu dan Indonesia yang disertai oleh ramai umat Islam ketika itu.

Rusuhan tersebut diberi nama Rusuhan Natrah.

Tragedi ini bertitik tolak daripada keputusan mahkamah bahawa Natrah, anak kandung kepada pasangan warga belanda, perlu kembali kepada kedua ibu bapanya.

Dan bapanya pula diberi hak dalam menentukan agama anaknya yang sudah pun menganut agama Islam.

Prof Ahmad Ibrahim memainkan watak yang sangat penting ketika itu dengan menjadi peguambela bagi mak angkat Natrah, Che Aminah Mohamad, yang merayu untuk dikembalikan hak penjagaan dan Natrah tidak dimurtadkan.

Nama Prof Ahmad Ibrahim mula terkenal dan disanjung sebagai hero umat Islam ketika itu.

Pada tahun 1966, beliau dilantik sebagai Peguam Negara Singapura yang pertama.

Lantikan tersebut adalah bersandarkan pengalaman beliau yang luas dalam perundangan di Singapura dan pengetahuan yang mendalam tentang undang-undang sivil.

Ketika menjadi Peguam Negara, semangat beliau bagi memartabatkan undang-undang Islam sangat kuat.

Beliau telah menubuhkan Akta Pentadbiran Undang-Undang Islam 1966 (AMLA) yang merintis penubuhan Mahkamah Syariah di Singapura.

Dengan akta tersebut juga membolehkan wujudnya Majlis Ugama Islam Singapura (MUIS) yang berperanan menjaga kepentingan komuniti Muslim di Singapura.

(Jika anda ingin membuat carian internet mengenai Ahmad Ibrahim di Singapura, jangan terkeliru dengan seorang tokoh politik Singapura yang juga bernama Ahmad Ibrahim.

Jalan Ahmad Ibrahim di Singapura dinamakan bersempena nama tokoh politik tersebut, bukan Prof Ahmad Ibrahim yang kita bincangkan dalam artikel ini.)

“Beliau adalah seorang yang praktikal dan futuristik. Beliau bukan sahaja melihat masalah yang sedang berlaku, iaitu mengembalikan Islam dalam Sistem Perundangan Malaysia, beliau juga melahirkan graduan-graduan yang mampu mengamalkan undang-undang tersebut tanpa memberi kesan kepada pengamal dan sistem undang-undang.” – Prof Dr Abdul Aziz Bari

Setelah 22 tahun berkhidmat di Singapura, Prof Ahmad Ibrahim memohon kerakyatan Malaysia dan mula berkhidmat sebagai profesor bagi Pengajian Perundangan di Universiti Malaya.

Pengajian Perundangan di Universiti Malaya ketika itu masih lagi di bawah Fakulti Ekonomi dan Pentadbiran.

Pada tahun 1972, Fakulti Undang-undang ditubuhkan. Prof Ahmad Ibrahim dilantik sebagai dekan pertama fakulti tersebut dari tahun 1972 hingga 1983.

Prof Ahmad Ibrahim juga adalah pengasas kepada Kulliyyah Undang-Undang di Universiti Islam Antarabangsa Malaysia (UIAM) yang kemudiannya diberi nama sebagai Kulliyyah Undang Ahmad Ibrahim sempena nama beliau.

Beliau kemudiannya dilantik sebagai dekan fakulti baru tersebut pada tahun 1983 hingga tahun 1999.

Kulliyah Undang-Undang ini berbeza dengan Fakulti Undang-Undang di Universiti Malaya.

Kulliyah Undang-Undang ini menggabungkan pengajian undang-undang sivil dan undang-undang Islam yang wajib diambil oleh mahasiswa.

Idea ini dikemukakan sendiri oleh Prof Ahmad Ibrahim di awal penubuhan fakulti.

Hasil Kulliyyah ini, lahirlah ramai graduan yang menjadi pengamal undang-undang yang mempunyai semangat untuk memartabatkan Islam dalam perundangan di Malaysia.

Sumbangan beliau terhadap perundangan Islam di Malaysia tidak terhad di bidang akademik sahaja.

Beliau juga menjadi watak penting dalam penggubalan Perkara 121 (1A), Perlembagaan Persekutuan pada tahun 1988.

Penggubalan ini adalah bagi memastikan bidangkuasa Mahkamah Syariah tidak diganggu oleh Mahkamah Sivil. Penggubalan peruntukan ini memberi kesan yang sangat besar kepada sistem perundangan Islam di Malaysia.

Beliau juga pernah menjadi Hakim Mahkamah Rayuan bagi Mahkamah Syariah. Sehingga kini, kes-kes yang diputuskan beliau menjadi rujukan pengamal undang-undang Islam.

Prof Ahmad Ibrahim juga adalah antara tokoh yang bertanggungjawab menubuhkan Akta Bank Islam 1983.

Beliau bertindak sebagai Pengerusi Jawatankuasa Undang-Undang di bawah Jawatankuasa Pemandu Perbankan Islam Kebangsaan dalam memberi laporan kepada kerajaan bagi merangka akta tersebut.

Kesan akta tersebut adalah dengan tertubuhnya Bank Islam yang pertama iaitu Bank Islam Malaysia Berhad.

“Bagi pemimpin negara ini, kematian Allahyarham adalah satu kehilangan yang besar. Bagi Mahkamah Syariah di negara ini, pemergiannya sudah pasti susah dicari ganti.

Bagi saya, jasadnya sahaja yang sudah tidak ada lagi. Tapi suara Allahyarham, buah fikiran Allahyarham, nasihat Allahyarham, tulisan Allahyarham, semua ini akan tetap kekal bersama saya hingga ke akhir hayat.

Allahyarham Prof. Ahmad tidak akan mati selagi ‘anak-anak muridnya’ masih hidup.”

– Prof Salleh Buang

Beliau adalah contoh pejuang agama Islam yang betul-betul komited mahu memperkasakan syariah Islam sehingga ke akhir hayat.

“Siap akhirnya buku saya.” – Kata beliau kepada setiausahanya ketika menyerahkan manuskrip buku terakhir beliau yang berjudul “Undang-Undang Keluarga Islam di Malaysia.”

Keesokkan hari, beliau disahkan meninggal dunia.

Hari duka tersebut jatuh pada tarikh 18 April 1999 bersamaan dengan 1 Muharam 1420 Hijri.

Pemergian beliau adalah satu kehilangan besar bagi Malaysia.

Tapi, jasa dan bakti boleh kita rasai sehingga hari ini.

Al fatihah…

Rujukan:

Artikel adalah kiriman Halim Sallehuddin untuk The Patriots.


28 April Dalam Sejarah

Dahulu, tarikh 28 April ialah hari yang disambut untuk memperingati dan menghormati mangsa yang terkorban dan tercedera dalam kemalangan dan tempat kerja dianjurkan oleh Pergerakan Kesatuan Sekerja (Union Trade Movement) sejak tahun 1996.

Pada tahun 2003, Persatuan Buruh Antarabangsa (International Labour Organisation/ILO) terlibat dalam kempen pada 28 April atas permintaan daripada Union Trade Movement. Maka program dan kempen keselamatan ini diteruskan pada setiap tahun diseluruh dunia sehingga hari ini.

Maka tarikh ini diiktiraf sebagai Hari Sedunia bagi Keselamatan dan Kesihatan di Tempat Kerja.

Antara tujuan sambutan ini ialah untuk menggalakan majikan atau organisasi mengadakan kempen atau program berkaitan keselamatan tempat kerja. Program seperti latihan kesedaran, sesi dialog atau mesyuarat, atau program berkaitan riadah turut diadakan oleh majikan dan organisasi semasa sambutan ini.

Tema 2018 – Generasi Selamat dan Sihat

Tema program atau kempen bagi tahun 2018 ialah Generasi Selamat dan Sihat (Generation Safe & Healthy). Tema ini memberi tumpuan meningkatkan kesedaran tentang keselamatan dan kesihatan kepada pekerja-pekerja muda atau belia yang baru memasuki alam pekerjaan.

Banyak faktor boleh meningkatkan kelemahan pekerja muda terhadap risiko keselamatan dan kesihatan di tempat kerja, seperti perkembangan fizikal dan psikologi mereka, kurangnya pengalaman kerja dan latihan, Selain itu, kurangnya aspek kesedaran terhadap analisa bahaya dan risiko yang berkaitan dengan pekerjaan hingga membolehkan mereka mudah menerima tugas yang merbahaya tanpa memikirkan akibat jangka masa yang akan datang.

Berdasarkan analisa yang dikeluarkan oleh ILO, pekerja muda(15-24) lebih berisiko untuk mengalami kemalangan tempat kerja berdasarkan kurang pengalaman dan pengetahuan tempat kerja berbanding pekerja berumur 25 dan keatas.

Kempen Hari Keselamatan dan Kesihatan di Tempat Kerja 2018 bertujuan meningkatkan kesedaran kepada mereka dengan memberi pendedahan kepada risiko pekerjaan dan risiko tempat kerja.

ILO juga memberi penekanan untuk memberhentikan kegiatan menggaji pekerja dibawah umur oleh majikan tidak bertanggungjawab.

Hari Sedunia bagi Keselamatan dan Kesihatan di Tempat Kerja Malaysia.

Pihak JKKP Malaysia tidak ketinggalan dalam sambutan seperti ini. Tahun ini mana-mana organisasi atau Orang Yang Kompeten (OYK) mengadakan taklimat (Safety Toolbox Talk) berkenaan keselamatan, ambil gambar semasa taklimat, kemudian siar ke media sosial facebook, laman rasmi JKKP akan kongsi siaran itu di laman rasmi JKKP.

Dan aktiviti ini menarik minat pelbagai organisasi dan OYK untuk berkongsi gambar aktiviti mereka kepada JKKP. Tahniah kerana sokongan anda semua terhadap program anjuran JKKP tahun ini.

Majlis sambutan Hari Sedunia bagi Keselamatan dan Kesihatan di tempat kerja ini juga telah menjadi salah satu agenda tahunan bagi Majlis Negara bagi Keselamatan dan Kesihatan Pekerjaan. Majlis sambutan akan diadakan pada tarikh 5 Mei 2018 di Dewan Arena Chenor, Maran, Pahang dengan kerjasama JKKP Pahang, PERKESO dan NIOSH.

Akhir.

Anda datang ke tempat kerja dengan 10 jari tangan, jangan tinggal satu dekat tempat kerja.

Rujukan:

1. History of 28 April
http://www.ilo.org/safework/events/safeday/WCMS_316480/lang–en/index.htm

2. 2. ILO. Org (2018) World Day for Safety and Health at Work
http://www.ilo.org/safework/events/safeday/lang–en/index.htm

3. Sambutan Hari Sedunia bagi Keselamatan dan Kesihatan di tempat kerja.
http://www.dosh.gov.my/index.php/en/sambutan-hari-sedunia-bagi-keselamatan-dan-kesihatan-di-tempat-kerja-2018


7 Operasi Pembunuhan KGB Yang Terkenal

Bukanlah satu perkara asing penglibatan agensi perisikan Soviet, KGB dalam pelbagai aktiviti keganasan dengan tujuan menghapuskan atau menakutkan musuh-musuh negara tersebut. Dan setahun lepas melalui pendedahan dokumen Agensi Perisikan Pusat (CIA) yang dinyahsulit, wujud sebuah bahagian dipanggil Jabatan 13. Jabatan yang dikenali sebagai Bahagian Tugasan Khas ini menggunakan ‘tindakan eksekutif’ atau ‘pencairan aset’ (pembunuhan) untuk mana-mana ancaman kepada Kesatuan Soviet. Jabatan ini turut mempunyai dua makmal khas untuk menghasilkan racun dan dadah khas untuk menampakkan pembunuhan sasaran mereka kelihatan seperti kematian biasa. KGB mempunyai senarai cubaan bunuh yang panjang tetapi cukup saya dedahkan beberapa cubaan bunuh yang terkenal.

LEON TROTSKY

Leon Trotsky bukanlah nama asing dalam Kesatuan Soviet kerana beliau bersama Vladimir Lenin bertanggungjawab menggerakkan kelompok Bolshevik ke puncak pemerintahan semasa Revolusi Oktober 1917. Dan apabila Lenin bergelar presiden, beliau dilantik sebagai setiausaha luar dan berunding dengan pihak Bersekutu berkenaan menamatkan penglibatan Rusia dalam Perang Dunia Pertama (WWI). Apabila Perang Saudara Rusia tercetus, Trotsky dilantik sebagai komisar perang dan membina kekuatan kekuatan Tentera Merah (Red Army) untuk menewaskan ketumbukan tentera anti-Soviet. Ramai menyangka Trotsky berpotensi sebagai pengganti Lenin tetapi semua itu berakhir selepas Lenin meninggal dunia dan Joseph Stalin diangkat sebagai pemimpin baru Soviet.

Ini mengakibatkan konflik antara beliau dengan Stalin bermula dengan seruan meneruskan agenda revolusi termasuk menolak sistem birokrasi lama era Tsar yang masih dipraktikkan. Trotsky turut mengkritik keras rejim kerana berusaha menghapuskan demokrasi dalam parti dan dasar ekonomi yang lemah. Stalin bertindak balas dengan memecat Trotsky dari semua jawatannya secara perlahan-lahan dari 1925-1927 dan melarang beliau kembali ke Soviet selama-lamanya. Walaupun hidup dalam buangan di Eropah dan Mexico, Trotsky masih meneruskan agenda menentang kapitalisme dan Stalin.

Buktinya, selepas beliau memilih Mexico City sebagai destinasi buangannya, Trotsky mempunyai penyokong dalam kalangan warga Mexico dan warga Amerika serta mempunyai hubungan sulit dengan pelukis terkenal, Frida Kahlo. Dan beliau turut membentuk Persidangan Antarabangsa Keempat untuk meneruskan perjuangan melawan kapitalisme dan Stalin. Stalin yang semakin hilang sabar menghantar sekumpulan pembunuh untuk membunuh beliau. Cubaan pertama berlaku pada 24 Mei 1940 apabila sekumpulan ejen menembak rumahnya dengan mesingan tetapi gagal dan terpaksa berundur.

Tiga bulan selepas itu, seorang lelaki bernama Frank Jacson masuk ke rumah dan bertemu dengan beliau di mana lelaki itu memintanya menyemak sebuah artikel. Tatkala Trotsky menyemak artikel tersebut di bilik bacaannya, Jacson menetak kepalanya sehingga berdarah dengan kapak ais. Bagaimanapun Trotsky berjaya bergelut dengan Jacson dan pengawal-pengawal yang mendengar kekecohan segera melucutkan senjata dan membelasah Jacson. Walaupun berjaya dibawa ke hospital, Trotsky meninggal dunia sehari selepas itu pada 21 Ogos 1940.

Bagi Jacson pula, sukar untuk menentukan identiti sebenarnya. Ini kerana bila mereka memeriksanya, terdapat satu surat pengakuan di bawah nama seorang penyokong Trotsky bernama Jacques Mornard. Mornard menyatakan motif pembunuhannya kerana Trotsky enggan merestui perkahwinannya dengan seorang kenalan beliau bernama Sylvia Ageloff dan cuba memaksanya melancarkan plot pembunuhan ke atas Stalin. Tetapi cerita sebenar terbongkar apabila identiti Mornard/Jacson sebenar ialah Ramon Mercader, seorang komunis dari Sepanyol yang direkrut oleh NKVD semasa Perang Saudara Sepanyol. Mercader dijatuhkan hukuman 20 tahun penjara oleh pihak berkuasa Mexico. Walaupun Kesatuan Soviet menafikan secara rasmi penglibatan mereka, Stalin menganugerahkan secara rahsia Order of Stalin terhadap Mercader dan anugerah Hero Kesatuan Soviet selepas dibebaskan dari penjara.

Stalin merupakan antara peminat terbesar dalam dunia perfileman dan mengagumi karya-karya seperti filem Charlie Chaplin dan Tarzan. Dan menerusi filem juga, Stalin menjadikan ia sebagai asas kepada polisi-polisi negaranya, satu perkara yang kemudian dikecam penggantinya, Nikita Khruschev. Maka tidak hairanlah mengapa Stalin juga sanggup mengeluarkan arahan membunuh pelakon legenda Hollywood, John Wayne kerana beliau menyokong tindakan industri ketika itu menyenaraihitam sesiapa yang terlibat dengan aktiviti komunisme.

Pada tahun 1951, dua ejen KGB yang menyamar sebagai ejen Biro Penyiasatan Persekutuan (FBI) datang ke pejabat beliau di studio Warner Brothers. Namun rancangan mereka diketahui ejen FBI sebenar dan mereka segera ditahan. Ketika dalam tahanan, mereka mendedahkan plot tersebut dan mahu mendapatkan suaka politik di Amerika Syarikat. Dua tahun selepas itu, satu lagi plot diwujudkan tetapi dibatalkan oleh Khruschev kerana beliau merupakan peminat ‘The Duke’. Dalam satu pertemuan antara mereka berdua di kediaman Wayne pada tahun 1958, Khruschev berkata, “Keputusan membunuh kamu diputuskan pada lima tahun terakhir kegilaan Stalin. Bila Stalin mati, saya membatalkan terus arahan tersebut.”

Namun dengan kematian Stalin, bukan bermakna cubaan bunuh ke atas pelakon berkarakter ini berakhir. Pada tahun 1955, sekumpulan komunis yang berpangkalan di Burbank, berhampiran Hollywood merancang untuk membunuh beliau. Tetapi cubaan tersebut gagal apabila sekumpulan pelagak ngeri yang setia dengan Duke menyerbu premis mereka di Burbank dan memaksa mereka keluar terus dari Los Angeles. Pada tahun 1966, wujud cubaan penembak curi untuk menembak Wayne semasa melawat tentera Amerika di Vietnam tetapi gagal. Ini berdasarkan keterangan beliau kepada penulis biografinya, Michael Munn pada tahun 1974.

LEV REBET

Bagi warga Ukraine, Lev Rebet merupakan seorang wira kerana bersikap tegas terhadap komunisme dan seorang nasionalis. Namun sikap ini tidak digemari Kesatuan Soviet dan menganggapnya satu ancaman kepada mereka. Dan ini dikuatkan melalui penerbitan buku-bukunya semasa hidup dalam buangan seperti The Formation of Ukrainian Nation (1951) dan The Theory of Nations (1956). Pada tahun 1957, Rebet dibunuh semasa melawat Munich di mana kematiannya pada mulanya dianggap kematian biasa.

Namun semua itu berubah apabila seorang ejen KGB bernama Bohdan Stahinsky mendedahkan bagaimana KGB membunuh Rebet dan Stepan Bandera pada tahun 1962. Ketua perisikan Jerman Barat, Reinhard Gehlen mendedahkan Stahinsky menyatakan info tersebut selepas dipujuk isterinya yang berketurunan Jerman. Pada mulanya perisikan Barat terutama CIA dan Gehlen tidak percaya dengan dakwaannya membunuh mereka dengan pistol kabus tetapi selepas dia menunjukkan dua tapak pembunuhan dan bagaimana pembunuhan tersebut dilakukan, pihak perisikan Jerman Barat percaya dengan dakwaannya. Pada Oktober tahun yang sama, Stahinsky dihadapkan ke mahkamah dan dipenjarakan selama lapan tahun. Pada tahun 1966, dia dibebaskan dari penjara lebih awal dan diserahkan secara rahsia kepada CIA. Agensi kemudiannya memberi identiti baru kepada Stahinsky dan isterinya dan menyediakan suaka politik di Afrika Selatan pada 1984.

GEORGI MARKOV

Seperti Kesatuan Soviet, mana-mana negara satelit blok komunis turut tidak ketinggalan menghapuskan mana-mana individu yang dianggap ancaman kepada mereka. Contoh paling mudah, penggiat teater Bulgaria yang kemudian menjadi wartawan BBC, Georgi Markov. Markov menjadi sasaran berikutan tindakan beliau mensatirakan kehidupan kelompok elit komunis di negara asalnya.

Pada tahun 1978, semasa hendak pulang, beliau perasan seorang lelaki menjatuhkan payung pada kakinya. Lelaki itu memohon maaf dan berlalu pergi. Setibanya Markov di rumah, suhu badannya naik mendadak dan beliau meninggal dunia empat hari selepas itu. Berdasarkan pemeriksaan mayat yang dibantu saintis-saintis kerajaan dari pusat perang kimia di Porton Down, Markov dibunuh pelet mengandungi 0.2 miligram dos racun risin. Operasi pembunuhan ini didalangi agensi perkhidmatan rahsia Bulgaria disokong oleh KGB.

Pada tahun 2005, seorang lelaki Denmark dikenalpasti bertanggungjawab atas pembunuhan tersebut bernama Francesco Guillino. Guillino dikatakan berkhidmat dengan agensi rahsia Bulgaria dengan menjadikan pekerjaannya sebagai penjual barang antik sebagai samaran. Mengikut naratif penyelidik, Guillino dihantar ke Copenhagen dan diarahkan menubuhkan perniagaan barangan antik sebagai samarannya. Selepas itu, dia masuk ke London dengan karavan yang didaftarkan di Austria dan diarah membunuh Markov di bawah kod Ejen Piccadilly atas arahan diktator Todor Zhikov. Khidmatnya bersama agensi tersebut dianggap lumayan di mana antara tahun 70-an sehingga 1990, dia dibayar 30,000 paun sterling. Selepas itu, Guillino bergerak ke Rom untuk memberitahu penyelianya. Pada tahun 1993, Guillino ditahan di Denmark dan disoal siasat selama 11 jam sebelum dilepaskan atas ketiadaan bukti. Namun bukti baru yang dikemukakan oleh penyelidik Bulgaria, Klaus Dexel menunjukkan Guillino melakukannya bersama seorang lagi ejen di bawah kod Belatuk (The Woodpecker).

GEORGI OKOLOVICH & NIKOLAI KHOKLOV

Pada tahun 1954, Kapten Nikolai Khoklov diberi arahan menghapuskan seorang pemimpin Rusia dalam buangan bernama Georgi Okolovich di Frankfurt, Jerman. Jika Moscow menyangka arahan tersebut sudah dilaksanakan, salah kerana ia membawa kepada pengkhianatan paling pelik dalam era Perang Dingin. Khoklov mengetuk pintu Okolovich dan bertanya apakah pemilik rumah ialah Okolovich. Selepas Okolovich mengakui siapa dirinya, Khoklov berkata, “Saya Kapten Khoklov dari KGB. Saya datang kerana Jawatankuasa Pusat Parti Komunis mahukan anda mati.” Beliau seharusnya membunuh Okolevich dengan pistol yang disembunyikan dalam bentuk kotak tembakau tetapi Khoklov memutuskan untuk tidak meneruskannya.

Selepas Khoklov berpaling tadah dan lari ke Amerika Syarikat, KGB memutuskan untuk membunuhnya. Khoklov hampir terbunuh pada tahun 1957 selepas menghadiri persidangan anti-Soviet di Frankfurt. Pada ketika itu, secawan kopi diletakkan di mejanya walaupun beliau tidak memesan kopi tersebut. Selepas minum kopi tersebut, beliau mengalami konvulsi dan matanya mengeluarkan darah. Selepas dirawat di hospital selama beberapa bulan, saintis-saintis kerajaan mendapati kopi tersebut telah dicemari dengan elemen thallium yang ditambah dengan unsur radiasi, sekaligus melukakan perutnya sehingga memasuki saluran darah. Menurut doktor yang merawatnya, sekiranya Khoklov tidak dirawat dengan lebih pantas dan mati, pasti kesan yang dicari tidak akan dijumpai.

Berikutan tindakannya yang berpaling tadah, isteri Khoklov, Yanina dibuang daerah ke Siberia selama lima tahun. Khoklov juga terpaksa menceraikan isterinya atas permintaannya yang tidak mahu membebankan minda beliau. Selepas itu, Khoklov menetap di California dan mendapat ijazah kedoktoran dalam bidang psikologi sebelum bersara dengan pangkat Profesor Emeritus. Sembilan tahun selepas gagal membunuh Okolovich, beliau berkahwin dengan isteri keduanya, Tanya. Pada tahun 1992, Boris Yeltsin memberi pengampunan kepada beliau, sekaligus membolehkannya kembali ke Rusia dan dipertemukan semula dengan bekas isteri dan anaknya.

PAUS JOHN PAUL II

Apabila nama Kardinal Karol Jozef Wojtyla dipilih sebagai Paus pada tahun 1979, rejim Soviet tidak merasa gembira dengan perlantikan tersebut. Ini kerana mereka percaya Paus baru yang dipilih ini berpotensi menggugat kuasa mereka terutama di Poland. Oleh itu, apabila beliau ditembak pada 13 Mei 1981, semua mahu tahu sebab penembak beliau, seorang lelaki Turki bernama Mehmet Ali Agca menembak Paus. Namun sehingga ke hari ini, motifnya masih belum diketahui.

Pada tahun 70-an, Agca menyertai kumpulan pelampau berhaluan kanan Turki dikenali sebagai Gray Wolves. Kumpulan ini bertanggungjawab membunuh ramai pegawai awam, ketua buruh, wartawan dan aktivis berhaluan kiri sebagai sebahagian daripada misi mereka menghapuskan pengaruh haluan kiri dari Turki. Pada Februari 1979, seorang editor liberal bernama Abdi Ipekci dibunuh berhampiran rumahnya di Istanbul. Berikutan itu, Agca ditahan dan didakwa atas jenayah tersebut. Namun sebelum pihak pendakwa mendakwanya, Agca melarikan diri dari penjara pada November 1979. Agca meninggalkan surat dalam selnya berkenaan rancangannya untuk membunuh Paus John Paul II. Dalam surat itu, dia menyifatkan Paus sebagai komander tentera salib yang bersembunyi di sebalik samaran sebagai tokoh agama dan mendesak lawatannya ke Turki dibatalkan. Jika tidak, Agca bersedia menembak Paus. Berikutan itu, kawalan keselamatan diperketatkan semasa Paus John Paul II melawat Turki. Sementara itu, mahkamah Turki menyabitkan Agca bersalah atas jenayah bunuh.

Pada 9 Mei 1981, Agca terbang dari Majorca, Sepanyol ke Milan, Itali dengan menggunakan identiti palsu. Dia menyewa sebuah bilik berhampiran Vatican dan pada 13 Mei, berjalan ke Dataran St. Peter dan menembak Paus dengan pistol automatik Browning 9mm. Semasa ditahan, sekeping nota ditemui yang mengandungi motif Agca: protes kepada tindakan imperialis Kesatuan Soviet dan Amerika Syarikat serta bantahan terhadap pembunuhan beramai-ramai di Afghanistan dan San Salvador. Pada Julai tahun yang sama, Agca dihukum penjara seumur hidup. Setahun selepas itu, dia mendedahkan plot tersebut dirancang oleh agensi rahsia Bulgaria dengan kerjasama KGB berikutan pendirian anti-komunis Paus.

Pada tahun 1983, Paus John Paul II bertemu dengan Agca di penjara dan memaafkannya. Berikutan pendedahan tersebut, tiga lelaki Bulgaria dan tiga lelaki Turki ditahan dan dibicarakan pada tahun 1985. Tetapi kes tersebut tidak bertahan lama berikutan kenyataan gila Agca di mahkamah. Setahun selepas itu, kesemua defendan dilepaskan berikutan ketiadaan bukti. Bagi Agca sendiri, dia mendapat pengampunan Presiden Itali, Carolo Giampi pada tahun 2000 sebelum diekstradisi ke Turki untuk menjalani hukuman kes bunuh Ipekci.

ALEXANDER LITVINENKO

Pada awal abad ke-21, kes pembunuhan ini merupakan kes pembunuhan paling berprofil tinggi membabitkan tokoh Rusia dalam buangan. Jika Khoklov menyangka cubaan bunuh ke atasnya saja dilihat sofistikated, pembunuhan Alexander Litvinenko jauh lebih ngeri. Litvinenko berkhidmat bersama KGB dari 1986 sehingga kejatuhan Tirai Besi, kemudian meneruskan khidmat bersama Perkhidmatan Keselamatan Persekutuan (FSB) di mana antara tugasnya ialah menyusup masuk dalam kumpulan jenayah terancang.

Namun Litvinenko mula meragui FSB pada tahun 1998 apabila mendakwa FSB terlibat dalam kegiatan jenayah seperti penculikan, ugutan dan pembunuhan termasuk plot membunuh ahli perniagaan, Boris Berezovsky. Berikutan itu, Litvinenko ditahan sebanyak dua kali dan dipecat secara peribadi oleh Vladimir Putin. Litvinenko sendiri dituduh mengebom bangunan apartmen Rusia dan membunuh seorang wartawan Rusia untuk membunuh Putin.

Untuk mengelak jadi sasaran, Litvinenko berhijrah ke London dan mula menulis buku berkenaan perisikan Rusia. Pada masa sama, beliau turut berperanan sebagai penasihat kepada bahagian perisikan Britain. Pada tahun 2006, semasa minum teh bersama dua warga Rusia bernama Andrei Lugovoi dan Dmitri Kovtun di sebuah hotel di Grosvenor Square, London, pada saat itulah Litvinenko diracun. Ini mengakibatkan keadaannya menjadi lemah dan tidak boleh berjalan.

Hasil semakan mendapati teh tersebut mengandungi polonium-210, elemen radioaktif yang mengeluarkan radiasi alfa. Radiasi ini hanya memberi kerosakan kepada tisu manusia apabila dihadam. Dan dari semakan sama mendapati teh tersebut mengandungi dos 200 kali ganda dari dos biasa yang boleh membawa maut. Pihak Britain cuba mengekstradisi Lugovoi dan Kovtun untuk dibicarakan tetapi dinafikan permintaan mereka oleh pihak Rusia.

SUMBER


Kebudayaan Nomad VS Kebudayaan Kota Kekal

Hubungan antara masyarakat yang hidup dengan membina penempatan bermukim untuk menetap secara kekal (sedentari) dan masyarakat yang tinggal di dataran tinggi dan hidup berpindah randah (nomad) telah menjadi salah satu pendorong yang memacu sejarah manusiawi semenjak sistem pertanian terawal dimulakan dan struktur formasi pekan dan kota yang pertama dibina. Ia telah memainkan peranan yang sangat besar, mungkin hingga menyeberangi benua Asia yang luas ini.

Namun tidak semua geografi dunia ini sesuai untuk menyerap budaya nomadik, di Asia Tenggara terutamanya di sekitar Kepulauan Melayu, istilah nomad tidak popular di kalangan orang Melayu namun terdapat penduduk dari kalangan Orang Asli yang pernah mengamalkan gaya hidup nomad di mana mereka bergantung kepada hasil hutan dan akan berpindah apabila kehabisan sumber.

Golongan elitis dan bangsawan Melayu yang pernah berpindah melarikan diri dari ser4ngan dan penaklvkan Portugia terhadap Kesultanan Melaka tidak dikira sebagai nomad kerana mereka berpindah dan dibahagi-bahagikan untuk mengasaskan kerajaan-kerajaan yang baru dan menetap secara bermukim seperti di Johor, Perak, Pahang dan Terengganu.

Di Borneo pula terdapat kelompok Bajau Laut atau Sama-Bajau yang juga turut dianggap sebagai sebahagian daripada kumpulan nomad laut, atau adakalanya digelar sebagai gipsi laut atau koboi timur.

Mereka dianggap sebagai antara etnik yang sangat sinonim dan mahir menunggang kuda dan pelaut yang hebat terutamanya di Sabah, Kalimantan dan Mindanao. Walaupun begitu, mereka menanggap diri mereka sebagai kumpulan nomad yang tidak agresif.

Namun secara asasnya, budaya nomad yang paling terkenal berpopulasi di dataran tinggi padang rumput dan gurun padang pasir sejauh dari Asia Tengah, Asia Timur, Semenanjung Arab, Parsi, Afrika dan benua Amerika.

Sejarawan dan ahli falsafah Afrika Utara, Ibn Khaldun menulis mengenai proses dikotomi (proses pembahagian dua komuniti menjadi berbeza dengan masing-masing membina peradaban, budaya dan ideologi yang eksklusif tetapi saling bertentangan) di antara penduduk kota dan kaum nomad di dalam kitab Muqaddimah.

Ibn Khaldun mendakwa bahawa bangsa-bangsa nomad adalah bersifat kej4m, gasar, dan diumpamakan seperti binatang liar, tetapi mereka jauh lebih berani apabila berjuang dan memiliki hati yang lebih suci daripada penduduk kota. Bahkan pada beberapa sisi, mereka mungkin lebih bijak daripada manusia yang membangunkan kota.

“Masyarakat yang hidup membuka pemukiman kekal lebih bersifat mementingkan kesenangan duniawi. Mereka telah terbiasa dengan kehidupan yang mewah dan kejayaan dalam urusan duniawi serta terlalu dipermudahkan segala keinginan duniawi.”

Sebaliknya bagi Ibn Khaldun, bangsa nomad dilihat sebagai lebih berdikari, seorang penunggang kuda nomadik digambarkan sebagai seseorang yang boleh mengembara atau hidup bersendirian di tengah gurun padang pasir atau rumput berpandukan ketabahan diri serta hanya menaruh kepercayaan kepada diri mereka sendiri. Sifat yang tabah telah menjadi kualiti perwatakan mereka, dan keberanian menjadi sifat semulajadi mereka.

Kumpulan-kumpulan nomad serantau dan kumpulan sedentari yang saling berjiran mungkin juga pernah berkongsi garis keturunan dan bahkan bahasa yang sama, sebagaimana kaum Badwi berbahasa Arab dengan rumpun sed4rah mereka itu yang hidup dalam sistem penempatan kota yang maju dan berstruktur.

Namun, dalam sepanjang sejarah Asia, gaya hidup dan budaya tradisi mereka yang sangat berbeza telah menyebabkan tercetusnya banyak siri ketegangan samada di sepanjang zaman ketika menjalinkan hubungan perdagangan hinggalah ke zaman yang penuh k0nflik.

Hubungan Perdagangan Nomad-Sedentari

Dibandingkan dengan penduduk kota dan petani, kaum nomad pada dasarnya jarang mengumpul harta yang banyak. Barang-barang yang biasa mereka dagangkan adalah bulu haiwan, daging, produk tenusu, dan haiwan ternakan (seperti kuda).

Mereka memerlukan tukaran untuk barang-barang logam seperti periuk memasak, pisau, jarum peniti, s3njata, serta bijian atau buah-buahan, kain, dan produk-produk lain dari masyarakat sedentari.

Beberapa barangan mewah yang sederhana, seperti perhiasan dan sutera, mungkin ada sedikit nilai dalam budaya nomad. Oleh itu, terdapat ketidakseimbangan yang semulajadi dalam perdagangan yang berlaku di antara kedua-dua kumpulan ini.

Bangsa nomad sering memerlukan atau menginginkan lebih banyak barang yang dihasilkan oleh masyarakat sedentari berbanding situasi sebaliknya di mana masyarakat yang hidup menetap itu jarang memerlukan produk dari dataran padang rumput.

Orang nomad sering memainkan peranan sebagai pedagang atau penunjuk arah dalam usaha untuk mendapatkan barangan dari jiran mereka yang sedentari. Di sepanjang Jalan Sutera yang merangkumi hampir seluruh Asia dari ukuran panjangnya, anggota-anggota masyarakat nomadik atau semi-nomad yang berbeza-beza seperti Parthia, Hui, dan Sogdian memiliki kemahiran yang tinggi dalam memimpin rombongan kabilah merentasi padang rumput dan padang pasir di kawasan terpencil.

Mereka menjual barang-barang mereka di kota-kota di China, India, Parsi, dan Turki. Di Semenanjung Arab, Nabi Muhammad S.A.W. juga pernah berdagang dan memimpin rombongan kabilah semasa baginda baru hendak meningkat dewasa.

Para pedagang dan penunggang unta pada zaman dahulu sangat besar sumbangan mereka kerana berfungsi sebagai jambatan yang menghubungkan antara budaya nomad dari padang pasir dan rumput dengan budaya sedentari dari tamadun-tamadun berbagai kota, mereka berkeliaran di titik pusat antara dua dunia dan mengirim hasil dagangan berbentuk material untuk keluarga atau suku masing-masing di kampung halaman.

Dalam beberapa kes, empayar-empayar sedentari menjalinkan hubungan perdagangan dengan suku-suku nomad. Empayar-empayar monarki China sering membentuk jalinan hubungan ini dengan mengenakan bayaran ufti tahunan terhadap suku nomad sebagai simbol mengiktiraf kuasa China.

Sebagai balasan kerana mengakui akan ketuanan dan hegemoni kuasa maharaja China, pemimpin-pemimpin suku nomad diizinkan untuk menukarkan barangan buatan rakyatnya dengan produk-produk buatan China.

Semasa awal penubuhan Dinasti Han, suku-suku nomad telah disatukan lalu membentuk satu persekutuan yang dikenali sebagai Federasi Xiongnu. Berdasarkan catatan sejarah arkib China, mereka menggambarkan betapa besarnya penyatuan suku-suku nomad ini membentuk Xiongnu, hingga ia tidak pernah mampu diatasi oleh mana-mana kuasa atau penyatuan nomad yang selepas zamannya, termasuklah penyatuan suku-suku Mongol.

Bagi Dinasti Han, Xiongnu telah menjadi ancaman terbesar sehinggakan status China selaku kerajaan penaung kepada suku-suku nomad sebelum itu akhirnya menyaksikan situasi mula bertukar tangan. Xiongnu bangkit menjadi kuasa terbesar dan kini giliran Dinasti Han pula terpaksa membayar ufti penghormatan sebagai tanda mengiktiraf kekuasaan Xiongnu, bahkan, puteri-puteri Han juga terpaksa diserahkan kepada pemerintah Xiongnu sebagai balasan di atas jaminan Xiongnu iaitu pejuang nomad tidak akan menyer4ng kota-kota Dinasti Han.

K0nflik Nomad-Sedentari

Ketika hubungan perdagangan mula merosot, atau terdapat suku nomad yang baru tiba dari perjalanan migrasi mereka di sesetengah daerah, situasi ini sering berakhir dengan k0nflik, kebiasaanya berbentuk ser4ngan kecil terhadap ladang terpencil atau penempatan yang lemah.

Dalam beberapa kes yang lebih ekstrim, kadang-kala k0nflik sebegini mampu menjatuhkan seluruh empayar, walau kaum nomad adakalanya gagal menjatuhkan sebuah empayar secara penuh, namun k0nflik yang mereka cetuskan boleh menyebabkan pembentukan organisasi dan keperluan tinggi untuk sumber asli agar boleh dimanfaatkan bagi menentang pencer0bohan dan keberanian suku nomad.

Semua ini memakan harga yang sangat mahal, hinggalah empayar jatuh akibat korupsi dan kebuluran.

Masyarakat sedentari terutamanya di China, membina tembok sempadan yang tinggi dengan lapisan dinding tebal dan s3njata berat di sisi mereka. Kaum nomad masih dikira sebagai beruntung kerana walaupun adakalanya ser4ngan mereka gagal, tetapi mereka jarang mencatatkan angka k0rban yang tinggi berbanding musvh yang mereka ser4ng.

Dalam beberapa kes yang unik, adakalanya kedua-dua pihak nomad dan sedentari yang bertempvr dianggap kalah. Tent3ra Dinasti Han berjaya memusnahkan negara Xiongnu pada tahun 89 M, tetapi harga yang mereka tanggung sepanjang kempen memer4ngi bangsa nomad menyebabkan Dinasti Han mengalami kemerosotan perlahan-lahan yang tidak gagal dipulihkan hinggalah mereka jatuh sepenuhnya sekitar satu abad kemudian.

Dalam kes-kes lain, sifat kej4m dan g4nas para pejuang nomad memberi mereka pengaruh yang besar di tanah asing dan ribuan kota-kota. Ia bermula apabila Genghis Khan dan kesatuan Mongol membina empayar daratan yang terbesar dalam sejarah. Kebangkitan Mongol didorong oleh kemarahan dan dendam di atas penghinaan dari Emir Bukhara dan pembvnuhan terhadap Ambgai Khan oleh Dinasti Jin serta keinginan Mongol untuk menj4rah kota.

Sebilangan keturunan Genghis Khan, termasuk Amir Temur (Tamerlane) mencatatkan rekod sejarah penakvkan yang sangat mengagumkan.  Walaupun musvh mereka membina tembok yang kukuh serta teknologi artileri yang canggih, kota-kota musvhnya di sekitar Eurasia dengan mudahnya jatuh ke tangan puak yang menunggang kuda dan hanya bers3njatakan bvsur dengan tombak ini. Bahkan, Empayar Uthmaniyah juga pernah ‘dibubarkan’ selama 11 tahun selepas kekalahan dan kem4tian Sultan Bayezid I dalam Pertempvran Ankara melawan Empayar Timurid.

Bayangkan, betapa mahirnya bangsa nomad beradaptasi dengan budaya asing dan menakvki kota bangsa lain, sehingga mereka sendiri pernah dicatatkan membina empayar dinasti dan menjadi maharaja untuk beberapa empayar-empayar sedentari yang hidup menetap. Misalnya, Maharaja Empayar Mughal yang dibangunkan di India berasal dari keturunan Genghis Khan melalui susur galur Amir Temur, tetapi mereka mendirikan kerajaan di Delhi dan Agra lalu berubah menjadi penghuni kota di wilayah bermukim yang hidup menetap.

Empayar Mughal melalui peralihan zaman yang tidak konsisten dan mula menghadapi isu korupsi menjelang era generasi ketiga, seperti yang diramalkan oleh Ibn Khaldun, dan mereka akan mengalami kemerosotan dalam tempoh itu.

Manakala di China pula, selepas Genghis Khan menjatuhkan Kerajaan Xia Barat dan Dinasti Jin, keturunannya terus menyebarkan pengaruh dengan menjatuhkan Dinasti Song, sehinggalah mereka berjaya menakvk China lalu menubuhkan Dinasti Yuan dengan zaman Kublai Khan dianggap sebagai zaman kemuncaknya sebelum Empayar Mongol mengalami perpecahan yang teruk.

Masih Wujudkah Budaya Nomad Hari Ini?

Seiring dengan bertambahnya populasi penduduk dunia yang semakin tinggi, sistem permukiman yang sedentari mula mengambil alih banyak dataran terbuka dan orang-orang nomad mula beralih kepada idea membuka penempatan kekal.

Dari kira-kira tujuh bilion manusia yang hidup di bumi hari ini, hanya sekitar 30 juta sahaja yang masih kekal bersifat nomad atau semi-nomad. Itu pun adakalanya mereka hanyalah sekadar sebahagian daripada tarikan pelancongan sahaja. Sebilangan besar kaum nomad hari ini masih tinggal di kawasan terbuka seperti Asia Tengah, atau kawasan terpencil di Siberia.

Kira-kira 40 peratus daripada tiga juta rakyat Mongolia adalah orang nomad. Di Tibet, 30 peratus etnik Tibet adalah nomad. Di seluruh dunia Arab, 21 juta orang suku Badwi meneruskan gaya hidup tradisional mereka. Di Pakistan dan Afghanistan, 1.5 juta orang Kuchi terus hidup sebagai nomad.

Walaupun dengan usaha gigih pihak Kesatuan Soviet yang cuba menghapuskan bahasa Turkik dan budaya nomad, namun ratusan ribu orang di Tuva, Kyrgyzstan, dan Kazakhstan terus tinggal di dalam yurt (istilah bahasa Turkik untuk khemah tetapi terjemahan secara literal membawa maksud “rumah”) dan menjadi penggembala.

Orang Raute dari Nepal juga mempertahankan budaya nomad mereka, walaupun jumlah mereka kini kian mengalami kepupusan kerana hanya ada sekitar 650 orang Raute sahaja yang masih hidup.

Pada hari ini, kita melihat seolah-olah pengaruh dan sistem penempatan bermukim yang bersifat sedentari secara efektifnya telah menekan tradisi bangsa-bangsa nomad di seluruh dunia.

Walau bagaimanapun, keseimbangan kuasa di antara masyarakat sedentari dan kaum nomad terbukti sudah banyak kali pernah bertukar tangan sehingga sudah beberapa kali bangsa nomad menjadi kuasa hegemoni yang mendominasi dunia.

Jadi, manalah tahu pada masa akan datang, sejarah itu akan berulang lagi? Tidak ada apa-apa pun yang mustahil.

RUJUKAN:

Di Cosmo, Nicola. (1994) Ancient Inner Asian Nomads: Their Economic Basis and Its Significance in Chinese History. The Journal of Asian Studies.

Khaldun, Ibn Ibn. (2015) The Muqaddimah: An Introduction to History – Abridged Edition (Princeton Classics). Princeton University Press.

Russell, Gerard. (2010). Why Nomads Win: What Ibn Khaldun Would Say about Afghanistan. Huffington Post.


Musnah Satu Bandar Kerana Tuduhan RδgoΙ Palsu

Awal kurun ke-20, idea pengasingan (segregasi) masih terlalu kuat di Amerika. Orang berkulit putih bertumpu di satu tempat, orang berkulit hitam pula di tempat lain. Tuntas, perte.gangan antara kaum menjadi satu norma.

Tambahan, wujud gerakan white supremacy seperti Ku Klux Klan yang terus-menerus menafi (malah menye.rang sehingga ma.ti) warga Afrika-Amerika. Hatta mereka yang dilantik sebagai wakil rakyat juga tidak selamat.

Hal sebegini lantas mengakibatkan berlaku beberapa siri ru.suhan kaum. Antaranya di South Carolina (1871; lapan orang ma.ut), Colfax (1837; 81 orang ma.ut), Elaine (1919; 200 orang ma.ut), dan Ocoee (1920; 6 orang ma.ut).

Dalam semua insiden tersebut, majoriti kor.ban melibatkan warga berkulit hitam. Lantaran itu, insiden sebegini sepatutnya tidak disebut sebagai rusuhan, tetapi pemban.taian. Ini kerana ru.suhan melibatkan kedua-dua kaum pada kadar yang sama, sementara pemban.taian pula mengisyaratkan dominasi satu kaum ke atas kaum lain.

Dan sememangnya, ini yang lazim berlaku terutama di Tulsa dalam sebuah insiden yang dianggap antara paling berda.rah dalam sejarah Amerika. Sebagai makluman, Tulsa adalah bandar kedua terbesar di Oklahoma. Sepanjang kurun ke-20, ia tersohor sebagai ‘Hub Minyak Dunia’.

Walaupun kaya, Tulsa turut tidak terkecuali dari idea segregasi. Justeru, bandar ini terbahagi kepada dua – Tulsa Utara yang dihuni oleh orang berkulit hitam dan Tulsa Selatan yang didominasi oleh warga berkulit putih.

Di sempadan antara kedua-duanya pula, terdapat satu kawasan bernama Greenwood. Kawasan ini diduduki sepenuhnya oleh warga Afrika-Amerika. Lantaran itu, ia turut dikenali dengan nama Black Wall Street dan Little Africa.

Ia dibangunkan oleh seorang usahawan berkulit hitam bernama O.W. Gurley. Menurut sejarah, Gurley membeli sebidang tanah seluas 40 ekar di Tulsa pada tahun 1908. Lalu, kawasan yang dibeli itu dinamakan sebagai Greenwood.

Tanah-tanah di Greenwood kemudian dijual sesama komunitinya, yang rata-rata (bekas hamba dan buruh tani) berpinda dari tempat lain akibat ditekan. Menerusi galakan Gurley, mereka perlahan-lahan membangunkan perumahan dan perniagaan.

Sampailah satu ketika, populasi Greenwood mencapai 11,000 orang. Paling mustahak, ia mampu mandiri dengan segala utiliti dan fasiliti – seperti sekolah, perpustakaan, pejabat pos, pejabat guaman, klinik gigi, hospital, bank, hotel, pengangkutan awam, percetakan akhbar, restoran, kedai barangan dapur, kedai barangan kemas, kedai pakaian, salon, pawagam, kelab malam, dan gelanggang boling.

Ringkas kata, Greenwood memang serba-serbi lengkap. Namun, segalanya bakal ra.nap.

Insiden bermula pada pagi 31 Mei 1921. Tempatnya di tingkat tiga, bangunan Drexel. Hari itu sepatutnya berlalu seperti biasa – Sarah Page (17 tahun) datang memeriksa lif sebagai pegawai operasi, manakala Dick Rowland (19 tahun) pula singgah untuk menghantar kasut milik pelanggan yang selesai digilap.

Namun entah bagaimana, takdir menentukan hari itu mereka berkongsi lif. Dan entah atas sebab apa, Sarah tiba-tiba menjerit dan meributkan suasana. Banyak jugalah timbul cerita yang cuba menjelaskan kenapa. Namun alasan paling munasabah, Rowland tersadung lalu terjatuh pada tubuh Sarah.

Sekali dengar, ia macam benda mudah. Tetapi bila orang mula berkerumun, Sarah mengubah kisah. Katanya, Rowland cuba memperko.sanya. Maka apa lagi, lelaki itu pun dihe.ret keluar. Langsung dia dibawa ke balai polis, dire.man untuk dibicarakan.

Tepat pada tengahari itu juga, akhbar tempatan Tulsa Tribune membuat liputan. Tajuk laporan, “Lelaki Negro Ditang.kap Cuba Memperko.sa Wanita Dalam Lif.” Memang macam sengaja mengundang ru.suhan.

Sebab, bukannya mereka tidak tahu. Tahun sebelumnya, Tulsa pernah menyaksikan seorang lelaki berkulit hitam diban.tai sehingga ma.ti gara-gara dituduh membu.nuh dua orang peguam. Sedangkan hakikatnya, tuduhan tersebut langsung tidak berasas. Jadi, kes Rowland kali ini bukanlah yang pertama. Tetapi yang pasti, ia paling menggila.

Lewat petang pada hari sama, sekumpulan peru.suh berkulit putih berbondong-bondong ke perkarangan mahkamah. Mereka meminta supaya sheriff menyerahkan Rowland untuk dikerjakan. Namun, Sheriff Williard McCullough enggan benarkan. Dia malah mengarahkan beberapa orang petugas untuk menyekat laluan – supaya Rowland tidak diapa-apakan.

Kemudian sekitar jam sembilan malam, datang pula kira-kira 25 orang lelaki berkulit hitam lengkap bersen.jata bagi membantu petugas melindungi Rowland. Namun, kehadiran mereka ini segera dipamit oleh sheriff. Mungkin, dia tidak mahu keadaan bertambah hangat dengan kehadiran mereka.

Jadi, mereka pun pulang. Namun sebaik malam makin larut, bilangan peru.suh pun makin mengarut – dari hanya beberapa puluh kini mencecah lebih 2,000 orang. Keadaan ini mencemaskan komuniti Greenwood. Mereka risaukan nasib Rowland. Jadi, sebilangan dari mereka pun kembali semula ke mahkamah. Kali ini, jumlahnya adalah 75 orang. Rata-rata merupakan veteran Pe.rang Dunia Pertama.

Keadaan lama-lama makin huru-hara. Ketegangan juga makin membimbangkan. Sampailah akhirnya, temba.kan dilepaskan ketika seorang peru.suh cuba meram.pas senja.ta dari warga Greenwood. Lantas, kega.nasan pun bermula. Masing-masing naik gila. Dengan nisbah 20 lawan 1, tiada apa yang dapat dilakukan oleh kumpulan dari Greenwood.

Mereka hanya mampu berlari pulang ke rumah, sambil dikejar oleh peru.suh yang dahagakan da.rah. Dengan serta-merta, api ru.suhan pun merebak ke sana. Tanpa rasa ihsan, ia mera.napkan lebih 60 bangunan perniagaan, 1256 buah rumah, belasan buah gereja, sebuah sekolah, sebuah hospital, dan sebuah perpustakaan.

Semuanya mus.nah dalam hanya satu malam. Ini belum termasuk 300 nyawa yang terkor.ban, tanpa mengenal usia dan jantina. Kecil besar, tua muda, lelaki dan wanita – semua pun ditem.bak.

Menukil cerita Viola Ford Fletcher (salah seorang yang terselamat), “Malam itu, saya dikejutkan oleh ibu. Kami lima beradik diberitahu supaya lari selamatkan diri. Jadi, kami pun lari. Sampai hari ini, saya masih lagi terbayangkan ma.yat yang bergelimpangan, asap-asap kebakaran, suara-suara jeritan, puing-puing runtuhan, dan pesawat-pesawat yang melepaskan tem.bakan…”

Iya, sampai ke pesawat pun turut digerakkan – untuk tujuan penge.boman dan membuat liputan. Ini tidak menghairankan. Sebab, polis pun masa itu lepas tangan. Bukan setakat lepas tangan, mereka malah memarakkan lagi api ru.suhan.

Dilaporkan, kira-kira 500 orang peru.suh dibekalkan dengan sen.jata oleh anggota keselamatan. Salah seorang dari mereka, Laurel G. Buck sendiri menyatakan yang ada seorang polis berkata kepadanya pada malam kejadian, “Get a gu.n and get a nig.ger.” “Pergi ambil pis.tol dan tem.bak seorang-dua.”

Kita yang membaca hari ini pun geleng kepala dan cuma mampu berkata, “Sampai macam itu sekali dibuatnya.”

Dalam menangani ru.suhan ini, badan kerajaan memang lambat membuat tindakan. Hanya pada tengahari 1 Jun – setelah semuanya mula reda – barulah gabenor James B.A. Robertson mengisytihar darurat dan menggerakkan National Guard sebagai langkah menyelamat.

Namun, semuanya dah pun terlambat. Ru.suhan sudah reda. Greenwood pula sudah bina.sa. Jadi, apa kerja ‘besar’ yang National Guard buat? Mereka himpunkan sekitar 6,000 orang berkulit hitam yang terselamat dan bawa mereka ke Convention Hall and Fairground.

Tempat ini boleh jadi petempatan sementara, boleh juga jadi kem tahanan. Terpulang pada sumber mana yang diambil. Cuma apa yang pasti, di sini mereka diberikan tag pengenalan diri. Tanpa tag dan izin petugas berkulit putih, mereka tidak dibenarkan untuk ke mana-mana. Jadi, ramai yang kekal di situ berhari-hari dan ada juga yang sampai berbulan-bulan.

Tambahan, selain daripada Pertubuhan Palang Merah, mereka memang tidak menerima bantuan atau pampasan daripada sesiapa. Hatta tuntutan insurans pun sama sekali tidak membantu. Jadi, mereka terpaksa membina semula apa-apa yang mus.nah dengan tangan sendiri.

Dah kalau bantuan pun tiada, keadilan usahlah dicerita. Hakim Mahkamah Tinggi memutuskan yang ru.suhan di Tulsa berpunca daripada orang berkulit hitam itu sendiri – kerana mereka menyertai perhimpunan, membawa sen.jata, dan memberi tindak balas. Jadi, 85 orang daripada mereka didakwa.

Pertuduhan ke atas Rowland pula digugurkan. Ia gara-gara Sarah menarik semula kenyataan. Sarah sendiri kemudian hidup seperti biasa – mendirikan rumah tangga ketiga bersama Fred Voorhies, seorang petugas di bangunan bersebelahan Drexel dan hidup aman sehingga mening.gal pada tahun 1967.

Fasal Rowland pula, dia dibebaskan namun terkor.ban dalam le.tupan yang berlaku di bangunan Oregon pada 1960-an.

Antara semua, yang paling terkesan tentulah mang.sa-mang.sa pemban.taian. Sehingga hari ini, nasib mereka didiamkan tanpa sebarang pembelaan. Tidak seorang pun peru.suh dibawa ke muka pengadilan. Hatta silibus negara sendiri hanya menceritakan insiden ini dalam buku teks pada tahun 2000 dan mengakuinya sebagai satu pemban.taian (bukan ru.suhan) pada tahun 2018 – yakni hampir 100 tahun kemudian.

Ini memberi kita semua satu pengajaran – perselisihan memerlukan penjelasan, bukan pemban.taian. Jangan kerana marahkan nyamuk, kelambu dibakar. Dan jangan kerana termakan berita palsu, nyawa manusia kita langgar. Jadi, sama-sama ambil iktibar.

RUJUKAN

Gaines, Allison. (2021, 25 May). 5 Things You Should Know About the Tulsa Race (ditapiskan). Medium.

History. (2021, 26 May). Tulsa Race (ditapiskan).

Richardson, Randi. (2021, 28 May). Tulsa Race (ditapiskan), 100 years later: Why it happened and why it’s still relevant today. NBC News.

Stanglin, Doug. (2020, 17 June). Fact Check: Devastating 1921 Tulsa Race (ditapiskan) wasn’t worst U.S. (ditapiskan), isn’t ignore in books. USA Today.


Siapa Yang Hancurkan Perpustakaan Iskandariah?

Keh4ncuran Perpustakaan Agung Iskandariah diratapi sebagai salah satu kehilangan terbesar dunia purba. Hal ini kerana perpustakaan tersebut menyimpan hampir sejuta dokumen yang dikumpulkan dari Assyria, Greece, Parsi, Mesir, India dan banyak lagi tamadun agung yang wujud pada masa itu. Walaupun sehingga kini tiada sebarang tinggalan arkeologi dapat ditemui, rekod tentang kewujudannya banyak tersimpan dalam catatan-catatan sejarah purba.

KOTA ISKANDARIAH SEBAGAI PUSAT KEILMUAN

Iskandariah, salah sebuah bandar terkemuka di dunia purba, ditubuhkan oleh Alexander Agung sejurus selepas beliau berjaya menakluki Mesir pada tahun 332 Sebelum Masihi. Selepas kemangkatannya di Babylon pada tahun 323 SM, Mesir diambil alih oleh salah seorang orang kanannya, iaitu Ptolemy. DI bawah pemerintahan Ptolemy, kota Iskandariah membangun pesat sehingga berupaya menggantikan kedudukan Memphis sebagai ibu kota Mesir.

Walau bagaimanapun, tiada dinasti yang mampu berdiri lama tanpa sokongan daripada rakyat jelata. Keadaan sebegini cukup difahami oleh raja-raja Dinasti Ptolemy. Oleh kerana itu, raja-raja awal dinasti berkenaan berusaha untuk mengukuhkan kekuasaan mereka dengan melaksanakan pelbagai cara, antaranya seperti penggunaan gelaran firaun, memperkenalkan kultus Serapis yang dicampuri dengan pengaruh Yunani-Rom, dan menaungi bidang keilmuan (ini juga salah satu cara untuk memperagakan kekayaan kerajaan). Naungan terhadap bidang keilmuan inilah yang kemudiannya mendorong kepada penubuhan Perpustakaan Agung Iskandariah.

Kurun berganti kurun, Perpustakaan Iskandariah meraih kemasyhuran sebagai salah sebuah perpustakaan paling besar dan paling signifikan di dunia purba. Ramai pemikir ulung, saintis, ahli matematik, dan penyair dari seantero datang mengunjungi perpustakaan tersebut sekaligus mendorong kepada berlakunya pertukaran ilmu.

Sebanyak 700 000 lembaran mahupun manuskrip memenuhi rak-rak yang ada di dalam perpustakaan tersebut. Namun, segalanya musnah dalam sebuah tragedi – tragedi yang dianggap paling besar dalam dunia akademik. Tragedi ini secara efektif menghilangkan nama Perpustakaan Iskandariah dari lembaran sejarah dan sejarahwan sehingga kini masih belum berupaya mengenal pasti punca sebenar berlakunya bencana ilmu itu.

TEORI 1: JULIUS CAESAR

Mungkin, salah satu catatan paling menarik tentang keh4ncuran Perpustakaan Iskandariah datang daripada catatan penulis-penulis Rom. Menurut mereka, perpustakaan itu secara tidak sengaja dih4ncurkan oleh Julius Caesar semasa berlakunya pengepungan ke atas Iskandariah pada tahun 48 SM. Plutarch sebagai misal, menulis sebagaimana berikut:

“Semasa musuh cuba melangsaikan armadanya (Julius Caesar), beliau terpaksa menghindarkan bahaya dengan menggunakan senjata api dan api ini kemudiannya tersebar hingga ke limbungan dan marak memb4kar perpustakaan agung itu.” [Plutarch, The Life of Julius Caesar, 49.6]

Walau bagaimanapun, catatan ini agak meragukan kerana Musaeum (atau Mouseion) di Iskandariah, yang lokasinya betul-betul di sebelah perpustakaan tidak pula mengalami sebarang kerosakan, sebagaimana yang disebutkan oleh Strabo kira-kira 30 tahun sesudah berlakunya pengepungan itu. Apapun, Strabo sendiri tidak langsung menulis perihal Perpustakaan Iskandariah dan hal ini dilihat oleh sebahagian pihak sebagai menyokong dakwaan bahawa Caesar bertanggungjawab di atas keh4ncurannya.

Pun begitu, memandangkan Perpustakaan Iskandariah bersambung dengan Musaeum dan Strabo sememangnya ada menulis tentang Musaeum, maka besar kemungkinan perpustakaan tersebut masih wujud pada era Strabo. Beliau mungkin sengaja tidak menyebut perihal Perpustakaan Iskandariah kerana berasa tidak perlu memandangkan beliau sudah pun menulis tentang Musaeum.

Mungkin juga kerana perpustakaan itu sudah tidak berfungsi sebagai pusat keilmuan sepertimana sebelumnya (dan kemungkinan ini seterusnya menuding kepada faktor pemotongan bajet). Selain itu, ada pula ilmuwan yang mengandaikan bahawa apa yang dih4ncurkan oleh Julius Caesar bukanlah perpustakaan, sebaliknya gudang-gudang tempat menyimpan manuskrip yang berada berhampiran pelabuhan.

TEORI 2: PENGANUT KRISTIAN

Kemungkinan kedua yang menjadi penyebab kepada keh4ncuran Perpustakaan Iskandariah adalah penganut Kristian. Pada tahun 391 Masihi, Maharaja Theodosius mewartakan sebuah titah yang secara rasmi mengharamkan sebarang amalan pagan. Oleh kerana itu, Serapeum atau Kuil Serapis yang terletak di Iskandariah dih4ncurkan dan diubah menjadi Gereja Kristian.

Diandaikan banyak dokumen penting telah musnah disebabkan perubahan ini. Memang benar, kuil ini menyimpan kira-kira sepuluh peratus dari jumlah keseluruhan dokumen yang ada dalam simpanan Perpustakaan Iskandariah. Walau bagaimanapun, hipotesis ini secara tidak langsung menyimpulkan bahawa bangunan yang dih4ncurkan itu bukanlah sebuah perpustakaan, sebaliknya kuil.

Malahan, tiada sebarang sumber kontemporar yang merekodkan perihal mana-mana perpustakaan pada era ini. Oleh kerana itu, tiada bukti kukuh untuk menyabitkan penganut Kristian kurun ke-4 Masihi sebagai punca keh4ncuran Perpustakaan Iskandariah.

TEORI 3: MUSLIM

Kemungkinan terakhir yang diutarakan oleh sejarahwan adalah umat Islam, atau secara lebih mengkhusus, Khalifah ‘Umar al-Khattab. Menurut sebuah kisah, ‘Amru ibn al-‘As (gabenor di Mesir) ditanya oleh seseorang tentang buku-buku yang tersimpan dalam sebuah perpustakaan diraja. ‘Amru kemudian mengutus surat kepada ‘Umar bagi mendapatkan khidmat nasihat. Khalifah ‘Umar membalas:

“Jika buku-buku tersebut bertepatan dengan al-Qur’an, kita tidak memerlukannya. Jika ia bertentangan dengan al-Qur’an, lupuskannya.”

Walau bagaimanapun, sekurang-kurangnya terdapat dua keraguan dalam kisah ini. Pertama, kisah ini hanya menyentuh tentang pelupusan buku dan bukannya struktur perpustakaan itu sendiri. Kedua, kisah ini ditulis oleh seorang Kristian dari Syria sekali gus kisah ini berkemungkinan direka bagi memburukkan imej Khalifah ‘Umar.

MISTERI YANG KEKAL MENJADI MISTERI

Malangnya, lingkungan arkeologi tidak berupaya memberikan sumbangan ketara dalam merungkai misteri ini. Pertama, lembaran papyrus agak sukar ditemui di Iskandariah, di mana hal ini mungkin didorong oleh faktor cuaca yang tidak sesuai dengan pemeliharaan bahan organik itu.

Kedua, puing runtuhan Perpustakaan Iskandariah itu sendiri tidak pernah ditemui. Hal ini mungkin disebabkan oleh keadaan bandar Iskandariah yang masih dihuni dan ahli-ahli arkeologi hanya dibenarkan untuk menjalankan kerja-kerja ekskavasi yang bertujuan menyelamatkan sesebuah tapak (bukannya meneroka sesebuah tapak).

Sememangnya mudah bagi kita untuk meletakkan tanggungjawab ke atas seseorang atau sekumpulan manusia sebagai punca keh4ncuran perpustakaan teragung dunia purba itu. Namun, jika dilihat daripada suatu sudut yang berbeza, wujud kemungkinan berlakunya senario yang lebih sederhana iaitu perpustakaan ini mungkin tidaklah h4ncur disebabkan oleh keb4karan. Akan tetapi, ia ditinggalkan.

Seandainya salah satu tujuan pembinaan perpustakaan ini adalah untuk memperagakan prestij dan kekayaan Dinasti Ptolemy, maka kemundurannya juga mungkin ada kaitan dengan keruduman ekonomi. Memandangkan Dinasti Ptolemy sememangnya mengalami kejatuhan secara bertahap selama beberapa kurun, maka wujud kemungkinan keadaan itu turut menjejaskan Perpustakaan Iskandariah sehingga lama-kelamaan, signifikasinya dibayangi oleh kota Rome yang mengambil-alih kedudukan sebagai pusat dunia purba yang baru.

TERJEMAHAN:

Wu Mingren. (2 Jun 2019). Who Destr0yed the Great Library of Alexandria? Ancient Origins. https://www.ancient-origins.net/ancient-places-africa-history-important-events/destruction-great-library-alexandria-001644


Kalau L3tupan Nuklear Berlaku, Bersembunyi Dalam Peti Ais Akan Selamatkan Kita?

Jikalau anda pernah menonton filem Indiana Jones And The Kingdom Of The Crystal Skull, sudah tentu anda pernah menonton babak paling menarik adalah apabila Indiana Jones melarikan diri dari musuh, beliau terperangkap dikawasan pekan olok-olok untuk ujian b0m nuklear dijalankan oleh pihak musuh.

Beliau yang kelam-kabut kehabisan idea untuk menyelamatkan diri lalu menerjah memasuki didalam peti ais. Lalu, meletuplah b0m nuklear lalu membakar apa sahaja dilaluannya, selepas letvpan, beliau keluar dari peti ais, melihat kepulan asap nuklear seperti tiada apa yang berlaku.

Tidak kurang juga, komen dibeberapa media sosial semalam sewaktu letvpan kimia di Beirut,Lebanon pada 5 Ogos 2020 (meskipun ia bukan letvpan nuklear) juga ada menyatakan, kalau betul-betullah berlaku letvpan nuklear, baik menyorok sahaja dalam peti ais!

Malangnya, ini hanya berkesan di dunia filem sahaja!

Dalam keadaan tertentu peti sejuk akan meningkatkan kemungkinan anda untuk bertahan untuk hidup, tetapi bukanlah secara menyeluruh. Ini kerana peti ais mempunyai ruang tertutup yang dibuat sekurang-kurangnya sebahagian daripadanya ialah dari bahan yang tidak mudah terbakar.

Ia akan melindungi anda daripada pancaran nadi ‘thermal’ (haba) panas pada peringkat awal – kepanasan cahaya yang kuat yang dipancarkan oleh bebola api letvpan nuklear yang berlaku tidak lama selepas letvpan, membakar setiap permukaan bangunan bercat, rambut, kain dan kulit manusia. Walau bagaimanapun, ini tidak bermakna anda terselamat sepenuhnya.

Meskipun peti sejuk sudah ada di dalam rumah. Sekiranya persekitaran diluar rumah terbakar, anda tidak lebih mempunyai peluang terbaik untuk terselamat apabila haba panas dari luar mula membakar anda dari dalam. Bahan diperbuat untuk peti ais sebenarnya tidak sesuai untuk memberikan perlindungan dari radiasi nuklear, sinar gamma dan neutron yang dihasilkan oleh reaksi nuklear.

Malahan, pada jarak begitu dekat sekali dengan impak letvpan b0m nuklear, tekanan letvpan sudah pasti akan menghancurkan peti sejuk, kesan dari letvpan akan melemparkan peti ais turut bersama dengan serpihan lain.

Tubuh anda sudah pasti tidak boleh menerima impak secara mendadak di dalam peti ais, sepertimana kemalangan kereta tanpa mempunyai tali pinggang keselamatan. Anda boleh tercampak keluar dari peti ais pada kelajuan tinggi. Apabila peti ais tersebut mendarat ditanah pada kelajuan tinggi dan berhenti secara mendadak, tubuh anda juga akan menghempas tanah pada kelajuan tinggi.

Peti sejuk disekitar era 1950an ditunjukkan di dalam filem dengan ciri-ciri bersalut plumbum bukanlah ciri yang dimiliki oleh peti sejuk penghuni rumah biasa pada tahun 1950-an. Peti sejuk berlapis plumbum dibuat untuk menyimpan bahan yang digunakan dalam perubatan nuklear. Perlindungan plumbum yang mereka tawarkan cukup terhad, lapisan hanya berketebalan 0.125 inci plumbum.

Dengan menggunakan graf yang disediakan oleh The Effects of Nuclear Weapons, sekiranya jarak dari 1000 ela, ledakan atomik 20 kT akan menghasilkan dos radiasi sekitar 4,000 rad dari gamma dan 4,000-6,000 dari neutron.

Oleh itu, pelindungan yang ditawarkan oleh peti sejuk bersalut plumbum itu hanya mampu mengurangkan pendedahan kepada penghuni yang bersembunyi didalamnya kepada hanya 260 rad, dengan dos yang lebih besar dari neutron. Lebih daripada separuh individu yang terdedah kepada 500+ rem akan mati akibat keracunan radiasi akut.

RUJUKAN:

Should You Hide In A Fridge During A Nuclear Bl4st?! MYTHS DEBUNKED. https://www.youtube.com/watch?v=DAI1eIGUn94

sovietologist.blogspot.com- Indy’s Atomic Fridge Ride.t.ly/aaqw

NucleMed- Lead-Lined Refrigerator. https://www.nuclemed.be/product.php?cat=34&prod=176


Orang Arab Dan Yahudi Palestine Berkongsi DNA Orang Kanaan

Selepas berjaya keluar dari Mesir, Nabi Musa a.s memimpin Bani Israel untuk membawa mereka ke Palestin. Bagaimanapun, pada ketika itu, wilayah itu diduduki oleh orang Kanaan yang dikatakan mempunyai tubuh yang besar dan gagah di medan perang. Bagi Bani Israel, prospek berperang dengan kaum tersebut merupakan satu prospek yang menggentarkan.

Dan ini mendorong mereka mengeluarkan kata-kata ini seperti disebut dalam firman-Nya menerusi ayat 24, Surah al-Maidah, Mereka (menolak dengan) berkata: “Wahai Musa, sesungguhnya kami tidak akan memasuki negeri itu selama-lamanya selagi kaum itu masih berada di dalamnya; oleh itu pergilah engkau bersama Tuhanmu dan perangilah mereka. Sebenarnya kami di sinilah duduk menunggu.”

Kecewa dengan sikap kaumnya sendiri, lantas Nabi Musa a.s berdoa menerusi ayat ke-25, surah yang sama, Nabi Musa (merayu kepada Allah), katanya: “Wahai Tuhan! Sesungguhnya aku tidak dapat menguasai selain daripada diriku sendiri dan saudaraku (Harun); oleh itu pisahkanlah antara kami dengan kaum yang fasik itu.” Akibatnya, Bani Israel disesatkan dalam Padang Pasir Tih selama 40 tahun sebelum generasi seterusnya pimpinan Nabi Yusha’ bin Nun a.s berjaya menakluk wilayah itu.

Siapa sebenarnya orang Kanaan ini? Orang Kanaan berkemungkinan imigran dari kawasan Pergunungan Caucasus dan bekerjasama dengan penduduk tempatan untuk menghasilkan budaya mereka yang unik. Mereka mendominasi wilayah antara Mesir dengan Mesopotamia sepanjang Zaman Gangsa iaitu sekitar 3500 SM hingga 1200 SM.

Apa bukti orang Kanaan ada kaitan dengan Pergunungan Caucasus? Pertama, artifak serpihan seramik berwarna merah dan hitam di sebuah tapak Kanaan hampir sama dengan serpihan seramik yang ditemui di situ. Kedua, walaupun orang Kanaan menggunakan Bahasa Semitik, kebanyakan nama mereka diambil daripada Bahasa Hurrian, sejenis bahasa bukan Semitik yang berasal dari wilayah sama.

Tidak diketahui sama ada ini terhasil akibat aktiviti perdagangan jarak jauh atau migrasi. Tetapi ini menunjukkan orang dan barang dagangan sudah mula bergerak pada era pertama pembentukan negara kota dan empayar. Gen orang Kanaan terbukti sebagai campuran gen orang Neolitik dan migran dari Pergunungan Caucasus yang muncul di wilayah berkenaan pada awal Zaman Gangsa.

Nama mereka mula muncul dalam rekod sejarah sekitar 1800 SM selepas disebut oleh pemerintah negara kota Mari. Negara kota yang terletak di timur Syria itu merungut tentang perihal mereka sama seperti pencuri dalam koresponden surat diplomatik dengan negara kota lain.

Lima abad kemudian, koresponden surat memperlihatkan mereka sebagai sebuah wilayah yang berusaha mengekalkan kemerdekaannya daripada Mesir. Dalam satu koresponden surat antara pemerintah Babylon dengan Firaun Akhenaten, mereka melihat Kanaan sebagai jajahan takluk Mesir Purba dan rajanya sebagai khadam baginda.

Seperti dinyatakan oleh salafus soleh, Palestin akhirnya jatuh ke tangan generasi baru Bani Israel yang dipimpin Nabi Yusha’ bin Nun a.s selepas berjaya menewaskan golongan Kanaan. Mengikut rekod sejarah, Bani Israel bukan satu-satunya pihak yang berjaya menewaskan mereka. Kekuatan mereka turut dihakis oleh pihak lain seperti Philistine, Yunani dan Rom.

Menariknya, satu kajian dalam jurnal penerbitan Cell mendedahkan orang Arab dan Yahudi yang menghuni tanah Palestin dan Israel hari ini berkongsi warisan genetik orang Kanaan. Kajian ini dibuat selepas mengambil sampel DNA 73 rangka tulang yang ditemui di lima tapak arkeologi Kanaan di Israel dan Jordan. Kajian ini turut mengambil kira data yang diambil daripada sampel DNA 20 rangka tulang dari empat tapak yang dilaporkan sebelum ini.

Kajian mereka mendapati kesemua sampel berkongsi genetik dan budaya yang sama. Dan bila dibandingkan dengan populasi moden orang Arab dan Yahudi di wilayah berkenaan, lebih separuh daripada DNA mereka datang dari orang Kanaan dan puak-puak yang pernah menghuni Syria, Palestin, Iraq, Iran dan Pergunungan Caucasus.

Kajian ini turut menyokong satu kajian lain yang dibuat ahli genetik Marc Haber dari Wellcome Trust’s Sanger Institute pada 2017. Selepas mengambil sampel DNA dari lima buah rangka tulang yang ditemui di Sidon, Lubnan, pasukan pengkaji mendapati lebih 90% penduduk Lubnan mempunyai DNA orang Kanaan. Kajian tersebut turut menambah di sebalik pergolakan yang berlaku sejak Zaman Gangsa, kebanyakan penghuninya berasal dari keturunan purba yang sama.

RUJUKAN:

Lawler, Andrew. (2020). DNA from the Bible’s Canaanites lives on in modern Arabs and Jews. National Geographic.


La La Land: Bukan Kisah Cinta Fantasi Biasa

La La Land, aku layan cerita ni semalam. Tentang bagaimana dua orang pasangan yang saling jatuh cinta, tersepit antara cinta dan impian. Akhirnya, mereka mengejar impian yang mereka anggap cinta paling besar dalam hidup mereka, tanpa si lelaki pernah melupakan muse terbesar dalam hidupnya sebagai seorang pianist yang hebat.

Lalu selepas 5 tahun, mereka berdua berjumpa. Si lelaki tetap mengekalkan ciri-ciri cinta pertama, bahkan mungkin terakhir dalam hidupnya pada impian yang telah dicapainya, memiliki sebuah kelab jazz. Logonya, idea-idea yang dilontarkan si perempuan yang pernah jadi buah hatinya, semuanya dikekalkan pada kelab jazz itu. Si lelaki tidak pernah lupa mencintai. Tidak pernah sesekali…

Si perempuan datang dengan pencuri hati yang baru, yang dia telah berkahwin dan memiliki seorang anak lagi. Terkesima kerana mengetahui cinta seorang lelaki tidak pernah sirna untuknya menyaksikan persembahan ulungnya di kelab jazz itu. Si pianist yang tidak pernah surut luka cintanya…

Lalu si lelaki memainkan lagu yang sangat kuat dalam hubungan cinta mereka si dia. Lagu cinta pertama barangkali. Angan-angan yang terkandung dalam lagu itu, bagaimana si dia dan perempuan hidup bersama. Bagaimana tempatnya si lelaki yang menjadi suami kepada si perempuan bertukar dengannya.. Ahh bagaimana impian tidak menjadi pemisah antara mereka berdua.

Babak-babak di atas, dijelaskan dalam 10 minit terakhir filem, yang kau orang mungkin tidak dapat menangkap maksud penuh yang mahu disampaikan. Ia tidak seperti yang aku tulis. Tetapi apa yang kalian baca, ia dari perspektif aku yang menafsir filem yang agak abstrak pada 10 minit bahagian penghujung.

Kisah seorang seniman yang tidak pernah sesekali melupakan si buah hati, yang menjadi sumber ilham teragungnya…

Ketahuilah para sahabat, di sebalik mahakarya seni yang hebat, tidak kiralah novel, puisi, lagu, filem dan tarian yang kalian tatapi dengan semua pancaindera, ketahuilah ada seorang wanita yang menjadi sumber ilham terbesar disebalik keindahan itu.

Ulasan lain yang boleh aku katakan, sekali kalian membaca ringkasan di atas, kalian mungkin akan merasakan bahawa ini ialah karya cliché dalam genre cinta, tetapi gaya mesej itu disampaikan, dan dikuatkan dengan lakonan Ryan Gosling dan Emma Stone, menjadikan ia sebagai cliché yang terkeluar dari cliché kebiasaan karya cinta!

4.5 bintang per 5 bintang!


Tun Razak – Perisik Yang Menjadi Pemimpin

1-Umum sudah mengetahui bahawa Vladimir Putin merupakan bekas perisik KGB yang kemudiannya diangkat sebagai Presiden Russia. Disebabkan kerjaya beliau di dalam pasukan risikan, beliau memang amat memahami keadaan politik dunia dan memberikan kelebihan kepada beliau menguasai pentadbiran negara dan selok-belok percaturan politik dalaman amnya.

2-Tapi tahukah anda Malaysia juga mempunyai seorang perisik yang kemudiannya menjadi seorang pemimpin iaitu sebagai Perdana Menteri? Beliau adalah bekas perisik yang dilatih secara mendalam dan efektif oleh Yeop Mahidin. Siapa pula Yeop Mahidin? Beliau yang digelar “Singa Melayu” merupakan seorang Hakim yang amat patriotik terhadap negaranya dan merupakan pengasas kepada Tentera Wataniah. Sila baca sumber untuk mengetahui secara mendalam mengenai Yeop Mahidin.

3-Berbalik kepada Pemimpin Malaysia yang pernah menjadi perisik. Beliau yang dimaksudkan adalah Allayarham Tun Abdul Razak, juga digelar bapa Pembangunan Malaysia. Disebabkan pernah menjadi perisik, amat mudah bagi beliau untuk menghidu komplot golongan kiri yang secara tersirat wujudnya campur tangan Komunis untuk menguasai pemerintahan negara.

4-Risikan itu benar dan berasas kerana, berikutan daripada penolakan Perlembagaan Rakyat dan selepas peristiwa All Malayan Hartal (1947) yang dianjurkan oleh Gabungan PUTERA-AMCJA, Pihak Parti Komunis Malaya (PKM) telah melancarkan pemberontakan bersenjata terhadap Kerajaan Persekutuan Tanah Melayu (dipendekkan kepada Malaya) yang tetap ditubuhkan oleh Pihak British, Majlis Raja-raja Melayu dan UMNO.

Perjalanan Tun Abdul Razak
Sebagai Perisik

1-Perang Dunia Kedua berlaku ketika Tun Abdul Razak sedang belajar di Kolej Stamford Raffles di Singapura. Disebabkan perang meletus, beliau dipanggil balik ke Kuantan. Pada masa yang sama tentera Jepun mula mengambil golongan “buruh paksa” untuk dihantar ke Siam. Buruh paksa dari Malaysia selalunya akan dihantar di tempat yang ekstrim untuk membina laluan landasan keretapi.

2-Tun Abdul Razak bertemu Yeop Mahidin yang masih menjadi Hakim sewaktu berkhidmat di dalam Perkhidmatan Awam Malaya. Kerana perasaan cinta akan negara yang tinggi, Tun Abdul Razak berasa perlu untuk beliau menyertai Rejimen Melayu tetapi dihalang oleh pihak atasan atas sebab mungkin kedudukan Abdul Razak yang merupakan waris kepada Ketua Bangsawan Bugis dan ketua bagi suku di Pahang yang perlu diberi pelindungan.

3-Apabila Askar Wataniah Pahang ditubuhkan dengan perkenan sultan akibat perang mula tercetus, Yeop Mahidin dengan segera mengambil Tun Abdul Razak untuk berada dibawah tunjuk ajarnya dalam bidang ketenteraan berikutan betapa bersungguhnya Tun Abdul Razak ingin berkhidmat kepada negara.

4-Yeop Mahidin mempunyai rancangan yang rapi terhadap Tun Abdul Razak. Disebabkan taraf intelektual yang tinggi dan berkebolehan mempelajari sesuatu dengan cepat, beliau tidak melatih Tun Abdul Razak untuk berperang di hutan sahaja, tetapi turut dilatih secara mendalam berkenaan ilmu risikan di bawah tunjuk ajarnya dan memberi arahan supaya beliau kembali menyertai Perkhidmatan Awam Malaya untuk menjadi pemberi maklumat kepada Askar Wataniah Pahang.

5-Bukan mudah untuk meletakan perisik dalam kalangan Askar Jepun. Umum sudah mengetahui bahawa betapa cekap Agensi Perisikan Jepun memainkan peranan penting dalam proses Jepun untuk  muncul sebagai kuasa penting pada abad ke-20. Malah, aspek perisikan menjadi satu keutamaan dalam dasar luar Jepun untuk mendapatkan maklumat tentang kekuatan dan kelemahan pihak musuh. Masih ingatkah lagi dengan Insan Jepun bernama Yutaka Tani?  6-Disebabkan taraf kedudukan keluarga beliau, menyenangkan lagi operasi ini dijalankan. Dengan perancangan yang disusun kemas, beliau kemudiannya dihantar kembali ke Pahang oleh pentadbiran Jepun. Dengan pengalaman sebelum ini dan watak yang sempurna membuat mereka melantiknya sebagai pembantu di pejabat Pegawai Daerah.

7-Sebagai
Pembantu Pegawai Daerah, Tun Abdul Razak perlu menyelaraskan banyak aktiviti
dengan pasukan Imperial Jepun. Beliau berjaya membina rangkaian persahabatan
ketika itu bersama Jepun dan dengan ini mudah bagi Tun Abdul Razak mendapat
maklumat pengerakan tentera Jepun dari segi logistik dan sebagainya untuk
diberikan kepada Pasukan Wataniah.

8-Tiada dicatatkan, bagaimana Tun Abdul Razak menyalurkan maklumat risikan kepada pihak atasan beliau, bayangkan bekerja dalam suasana sentiasa diperhatikan segala tindak tanduk dalam pengerakan. Walaupun hanya ingin ke pantry membuat kopi. Siapa yang pernah bekerja di kilang Jepun, bolehlah serba sedikit merasai betapa banyaknya peraturan tertentu dibuat untuk mengawal pengerakan pekerja dan pada waktu itu tiada dokumen salinan lembut yang boleh dipindahkan ke pemacu pena untuk diselinap keluar seperti filem perisikan moden.

8-Disebabkan  pada masa yang sama Tentera Jepun mengambil pengkhianat dalam kalangan rakyat tempatan, tidak ramai dari Pasukan Wataniah mengetahui Tun Abdul Razak memihak kepada mereka dan justeru itu melihat Tun Abdul Razak sebagai pengkhianat disebabkan beliau bekerja dengan orang Jepun waktu itu. Kerahsiaan dalam risikan amatlah perlu dijaga rapi supaya niat Tun Abdul Razak tidak dihidu dan boleh menyebabkan beliau kehilangan nyawa.

9-Wataniah akhirnya menjadi sebahagian daripada pasukan Force 136 apabila British mula mempercayai orang Melayu untuk melawan orang Jepun. Ini mungkin kerana kenyataan British menyedari bahawa sama ada mereka suka atau tidak, lebih separuh daripada penduduk Malaya adalah Melayu.

10-Aktiviti pasukan Wataniah mula memberikan kesan kepada tentera Jepun, Tentera Jepun mula mengesyaki barisan Perkhidmatan Awam Malaya yang ditugaskan menangani penggerakan Angkatan Tentera Jepun melakukan kebocoran maklumat. Ini kerana dalam satu serangan, Pasukan Wataniah dengan kekuatan 20 anggota mampu membuat serangan hendap dan membunuh 30 orang tentera Jepun. Rentetan kekalahan seperti ini membuatkan Tentera Jepun mengesyaki sesuatu.

10-Salah seorang daripada askar Jepun adalah rakan kepada Yeop Mahidin yang merupakan Hakim ketika itu. Tidak mahu Yeop Mahidin tertangkap, dia memberi amaran supaya berhati-hati dengan Tun Abdul Razak. Askar Jepun itu tidak menyedari bahawa Yeop Mahidin adalah pemimpin bagi Askar Wataniah. Yeop Mahidin dengan cepat membuat satu pelan yang melibatkan “penculikan” Tun Abdul Razak, seolah-olah seperti beliau hendak dibunuh. Yeop Mahidin juga risau terhadap keselamatan Tun Abdul Razak yang seperti telah dihidu aktiviti risikannya.

11-“Penculikan” tersebut berjaya, kerana askar Wataniah tidak tahu Tun Abdul Razak adalah ejen mereka dan misi mereka sebenarnya adalah misi menyelamat. Mereka mulai sedar kedudukan Abdul Razak ketika keluar dari kem Komandan dan barulah mereka menyedari bahawa beliau adalah salah seorang daripada mereka.

12-Ketika
khabar angin mengatakan Jepun menyerah kalah, Wataniah mendapat tahu khabar angin
lain bahawa Sultan Abu Bakar telah diculik. Dan ketika Tun Abdul Razak dan
pasukannya tiba untuk menjemput Sultan, anggotanya menemukan risalah yang
ditinggalkan Jepun mendakwa bahawa orang Cina telah membunuh Sultan. Dengan
marahnya, Tun Abdul Razak mengarahkan anggotanya untuk mengutip dan
menghapuskan risalah tersebut.

13-Tindakannya itu mungkin telah menyelamatkan orang Cina di Kuantan daripada diserang oleh orang Melayu yang berang kerana sultan mereka dibunuh. Akhirnya Sultan Abu Bakar ditemui selamat. Tun Abdul Razak bukan sahaja menjadi perisik kepada Askar Wataniah Pahang, tetapi juga menyelamatkan sultan dan menghentikan orang Melayu daripada terpedaya dengan helah Jepun untuk memecah belahkan negara.

Masih menanti sisi lain Tun Abdul Razak sebagai perisik dapat difilemkan.

Beliau bukan sahaja “Bapa Pembangunan Malaysia” tetapi boleh dikatakan “Bapa Perisik Malaysia”.

Al-Fatihah

SUMBER:

Red Star Over Malaya – Resistance and Social Conflict During and After the Japanese Occupation of Malaya, 1941-46by Cheah Boon Kheng

Learning the ‘seishin’ – Written by Akashi Yojihttp://www.malaysiahistory.net/v2/?p=103

Abdul Razak, Tun bin Hussein | BIOGRAPHYhttp://www.rmaf.org.ph/newrmaf/main/awardees/awardee/biography/77

Tun Ibrahim Ismail, a Special Operations Executive officer who pulled off a daring 10-month triple-cross while a prisoner of the Japanese during the Second World War; he later went on to be head of Malaysia’s armed forces.http://www.telegraph.co.uk/news/obituaries/military-obituaries/special-forces-obituaries/8284728/Tun-Ibrahim-Ismail.html

Southeast Asia: A Historical Encyclopedia, from Angkor Wat to East Timor …, Volume 1, page 1418 – Wataniah, A Malay Anti Japanese Forceby Keat Gin Ooi

Sejarah Pahang, Buyong Adil 1972